কোটিপতি বাড়লেও কর্মসংস্থান বাড়ছে না -\nহাল্ট প্রাইজ চ্যাম্পিয়ন ড্যাফোডিলের ‘ক্রাফটিকস’ - 24 hours ago\nকোটিপতি বাড়লেও কর্মসংস্থান বাড়ছে না\nবাংলাদেশ ব্যাংকের হিসাব অনুযায়ী, তিন মাসের ব্যবধানে ব্যাংকিং খাতে কোটিপতি আমানতকারীর সংখ্যা বেড়েছে দুই হাজার ৬৩৫ জন। আর গত পাঁচ বছরে এর সংখ্যা বেড়েছে দ্বিগুণেরও বেশি। ধনীদের এসব সম্পদ উৎপাদনশীল কাজে লাগিয়ে কর্মসংস্থানের দৃষ্টান্ত পৃথিবীর অন্যান্য দেশে থাকলেও বাংলাদেশে তা হচ্ছে না। ফলে ক্রমেই বাড়ছে বেকারত্ব।\nবিশ্লেষকরা বলছেন, সম্পদের অসম বণ্টন ও অবৈধ আয়ের কারণে আয়-বৈষম্য প্রকট হচ্ছে। শুধু তাই নয়, সম্পদ ক্রমেই কিছুসংখ্যক লোকের হাতে কেন্দ্রীভূত হয়ে পড়ছে। একই সঙ্গে দেশে বিনিয়োগ পরিবেশের উন্নতি না হওয়ায় উৎপাদনশীল খাতে বিনিয়োগ হচ্ছে না। ফলে কাঙ্ক্ষিত কর্মসংস্থানের ক্ষেত্র তৈরি হচ্ছে না। তাদের মতে, হাতেগোনা কিছু উদ্যোক্তা বা শিল্পগ্রুপ ভালো প্রবৃদ্ধি অর্জন করছে। কিন্তু নতুন উদ্যোক্তা কিংবা শিল্পগ্রুপ তৈরি হচ্ছে না। তাই উৎপাদনশীল খাতে বিনিয়োগ বাড়িয়ে ব্যাপক কর্মসংস্থান সৃষ্টির ক্ষেত্র তৈরি করা জরুরি।\nবাংলাদেশ ব্যাংকের সর্বশেষ তথ্যমতে, চলতি বছরের জুন পর্যন্ত এক কোটি টাকার ওপরে আমানত রেখেছেন, এমন গ্রাহক রয়েছেন ৪৫ হাজার ৬৯৮ জন। এর তিন মাস আগে, মার্চে এ সংখ্যা ছিল ৪৩ হাজার ৬৩ জন। আর ২০১৪ সালের ডিসেম্বর শেষে এ সংখ্যা ছিল ৪৩ হাজার ৮০৮।\nসংশ্লিষ্টদের সঙ্গে কথা বলে জানা গেছে, ৪৫ হাজারের বেশি কোটিপতি থাকলেও বাড়ছে না কর্মসংস্থানের ক্ষেত্র। পাঁচ বছরের মাথায় কোটিপতির সংখ্যা দ্বিগুণ হলেও চাকরিতে নিয়োগদানের হার মাত্র ২০ শতাংশ। অর্থাৎ কোটিপতির সঙ্গে পাল্লা দিয়ে বাড়ছে বেকার মানুষের সংখ্যা। দেশে বেকারের সংখ্যা কত, তা নিয়ে অবশ্য নানা বিভ্রান্তি রয়েছে। আন্তর্জাতিক শ্রম সংস্থার (আইএলও) সম্প্রতি প্রকাশিত ‘বিশ্ব যুব কর্মসংস্থান প্রবণতা, ২০১৫’ প্রতিবেদন অনুযায়ী, প্রতি ১০০ জন উচ্চশিক্ষিত যুবক-যুবতীর মধ্যে বেকার ২৬ দশমিক ১ জন। বাংলাদেশি যুবশক্তির সর্বোচ্চ ১১ শতাংশ বেকার।\nজাতিসংঘ উন্নয়ন কর্মসূচির (ইউএনডিপি) তথ্যমতে, দেশে বেকার যুবক-যুবতীর সংখ্যা দিন দিন বাড়ছে। সংস্থাটির এক প্রতিবেদনে বলা হয়েছে, ১৯৯০ থেকে ১৯৯৫ সালে ১৫ থেকে ২৪ বছর বয়সি বেকার যুবকের সংখ্যা ছিল ২৯ লাখ। কিন্তু ২০০৫ থেকে ২০১০ সালের মধ্যে তা প্রায় পাঁচ গুণ বেড়ে দাঁড়ায় ১ কোটি ৩২ লাখে।\nঅর্থনীতিবিদদের মতে, বিনিয়োগ কমে যাওয়ায় ব্যাংকগুলোতে কমে গেছে ঋণের চাহিদা। ব্যাংকে অলস টাকার পাহাড় বাড়ছে। দেশে বিনিয়োগ কম হওয়ায় কর্মসংস্থানসহ গোটা অর্থনীতিতেই নেতিবাচক প্রভাব পড়ছে। কর্মসংস্থানের ক্ষেত্র বাড়ানোর জন্য প্রয়োজন বড় অঙ্কের দেশি-বিদেশি বিনিয়োগ।\nএ প্রসঙ্গে বিশিষ্ট অথনীতিবিদ ও বাংলাদেশ ব্যাংকের প্রাক্তন গভর্নর ড. সালেহ উদ্দিন আহমেদ বলেন, দেশে কোটিপতির সংখ্যা বাড়ছে, এটি ইতিবাচক দিক। তবে তারা যদি ব্যাংকগুলোতে অর্থ পুঞ্জীভূত না করে উৎপাদনশীল খাতে বিনিয়োগ করেন, তবে দেশে উৎপাদনশীল কর্মকা- ও কর্মসংস্থান বেড়ে যাবে, যা অর্থনীতির চাকাকে আরো গতিশীল করবে। দেশে কোটিপতির সংখ্যা বাড়লেও বেকারত্ব কমছে না কেন, এমন প্রশ্নের জবাবে ব্যবসায়ী ও শিল্পোদ্যোক্তাদের শীর্ষ সংগঠন এফবিসিসিআইয়ের সভাপতি আব্দুল মাতলুব আহমাদ বলেন, ‘গত দুই বছরে রাজনৈতিক অস্থিরতার কারণে বিনিয়োগ কিছুটা কম হয়েছে-এটাই মূল কারণ’।\nসূত্র: দৈনিক পূর্বকোণ, চট্টগ্রাম\nTagged: ২০১৫ড. সালেহ উদ্দিন আহমেদবাংলাদেশ ব্যাংকবিনিয়োগবিশ্ব যুব কর্মসংস্থান প্রবণতা\nরেমিট্যান্স অ্যাওয়ার্ড পাচ্ছেন ৩১ প্রবাসী ও ৪ এক্সচেঞ্জ হাউস\nনিউজ ডেস্ক বেশি প্রবাসী আয় ব�\nতিন মাস কথা বলবেন না আতিউর\nব্যাংক হিসাব খোলা যাবে নবজাতকের নামেও\nনিউজ ডেস্ক : সব বয়সী শিশুদের �\nআজ খোলা থাকছে কাস্টমস এলাকার ব্যাংক\nনিউজ ডেস্ক : দেশের সব কাস্টমস\nআর নয় পে-অর্ডার\nনিউজ ডেস্ক : এখন থেকে রাষ্ট্র


সাংবাদিক রোজিনা ইসলামের মামলা প্রত্যাহার ও হেনস্তাকারিদের বিচারের দাবিতে গাইবান্ধায় মানববন্ধন\nপ্রকাশিত : ২৩ মে, ২০২১, ০৩:১৮ দুপুর\nআপডেট : ২৩ মে, ২০২১, ০৩:১৮ দুপুর\nআনোয়ার হোসেন :  প্রথম আলোর জ্যেষ্ঠ সাংবাদিক রোজিনা ইসলামের বিরুদ্ধে দায়ের করা মামলা প্রত্যাহার ও হেনস্তাকারিদের বিচারের দাবিতে আজ রোববার দুপুরে গাইবান্ধা শহরের গানাসাস মার্কেটের সামনে মানববন্ধন রচিত হয়। সকাল ১১টা থেকে দুপুর সাড়ে ১২টা পর্যন্ত এই কর্মসুচি পালন করে গাইবান্ধা সাংবাদিক কল্যাণ পরিষদ। এতে গাইবান্ধা থেকে প্রকাশিত সাপ্তাহিক গণপ্রহরী সম্পাদক ও সাংবাদিকরা অংশ নেন। এ ছাড়া শতাধিক সাংবাদিক ব্যবসায়ী শিক্ষক ছাত্রছাত্রী সংস্কৃতি ও সমাজকর্মীরা উপস্থিত ছিলেন।\n মানববন্ধন চলাকালে বক্তব্য দেন, প্রবীণ সাংবাদিক গোবিন্দলাল দাস, গাইবান্ধা প্রেসক্লাবের সাধারণ সম্পাদক আবু জাফর সাবু, সাপ্তাহিক গণপ্রহরীর সম্পাদক মুক্তিযোদ্ধা এসকে মজিদ মুকুল, বাংলাদেশের ওয়াকার্স পার্টির পলিট ব্যুরোর সদস্য আমিনুল ইসলাম গোলাপ, জেলা সিপিবির সভাপতি মিহির ঘোষ, জেলা বারের সাধারণ সম্পাদক সিরাজুল ইসলাম বাবু, জেলা জাসদের সাধারণ সম্পাদক জিয়াউল হক জনি, ডেইলি স্টারের সাংবাদিক মোস্তাফিজুর রহমান সবুজ, অ্যাড. কাজী ফকু প্রমুখ।\n মানববন্ধনটি সঞ্চালনা করেন সাংবাদিক শামীম আল সাম্য। মানববন্ধনে উপস্থিত ছিলেন, জেলা উদীচীর সভাপতি জহুরুল কাইয়ুম, সমাজকর্মী জাহাঙ্গীর কবির তনু, সাংবাদিক অমিতাভ দাশ হিমুন, সিদ্দিক আলম দয়াল, দীপক কুমার পাল, সৈয়দ নুরুল আলম জাহাঙ্গীর আলম, গৌতমাশিস গুহ সরকার, ফেরদৌস জুয়েল, আবদুল খালেক, তাজুল ইসলাম রেজা, আনোয়ার হোসেন শামীম, আরো অনেকে।\n বক্তারা সাংবাদিক রোজিনা ইসলামকে হেনস্তার প্রতিবাদ ও নিন্দা জানিয়ে বলেন, স্বাস্থ্য বিভাগের অন্যায় ঢাকতে গিয়ে সাংবাদিক রোজিনাকে পরিকল্পিতভাবে আটকে রেখে হেনস্তা করা হয়। এই ঘটনায় দায়ের করা মামলায় আজ সকালে রোজিনাকে জামিনে মুক্তি দেওয়া হয়েছে। এখন তার বিরুদ্ধে দায়ের করা মিথ্যা মামলা অবিলম্বে নি:শর্তে প্রত্যাহার করতে হবে। সেই সাথে এই ঘটনার বিচার বিভাগীয় তদন্ত কমিটি গঠন করতে হবে।\n তারা বলেন, আইনের চোখে সবাই সমান। তিনি যেই হোন না কেন। গত ১৭ মে সচিবালয়ের ঘটনায় তদন্ত সাপেক্ষে হেনস্তাকারিদের আইনের আওতায় এনে দোষীদের বিচার করতে হবে। স্বাস্থ্য মন্ত্রনালয়ের যেসব কর্মকর্তার বিরুদ্ধে অবৈধ সম্পদ গড়ে তোলার অভিযোগ উঠেছে, যাদের বিরুদ্ধে অনিয়ম-দুর্নীতির অভিযোগ আছে, সেগুলো তদন্ত করতে হবে। তদন্তে অভিযোগ প্রমাণিত হলে দোষীদের বিরুদ্ধে ব্যবস্থা নিতে হবে।\n বক্তারা আরও বলেন. সাংবাদিক রোজিনা ইসলামের বিরুদ্ধে দায়ের করা মামলা প্রত্যাহার ও হেনস্তাকারিদের বিচার না হওয়া পর্যন্ত সাংবাদিকদের ন্যায়সঙ্গত আন্দোলন অব্যাহত থাকবে। সম্পাদনা: সাদেক আলী


এশিয়া কাপে বাংলাদেশের অধরা সেই স্বপ্নকে ছুঁতে পারবে কি টাইগাররা?\nবাংলাদেশের জন্য বহুল প্রতিক্ষীত ট্রফিগুলোর মধ্যে এশিয়া কাপ ট্রফি অন্যতম। ২০১২ এবং ২০১৬ সালের ফাইনালিস্ট ছিল বাংলাদেশ। তাই আশা করা যায় সাকিব-তামিমরা এবার কাপ জেতার উদ্দেশ্যে সংযুক্ত আরব-আমিরাতে যাচ্ছেন।\nএবারের এশিয়া কাপে সাকিব-তামিমদের চ্যাম্পিয়ন হওয়ার কতটুকু সম্ভাবনা রয়েছে চলুন তা নিয়ে আলোচনা করা যাক।\n২০১২ সালের পর এই প্রথম আবার ওয়ানডে ফরম্যাটে ফিরতে যাচ্ছে এশিয়া কাপ। সর্বশেষ দুই আসর অনুষ্ঠিত হয়েছিল টি-২০ ফরম্যাটে। এবারের আসর দিয়ে পুরোনো ফরম্যাটে ফিরবে এতিহ্যবাহী এই টুর্নামেন্ট।\nএবার গ্রুপ পর্বে বাংলাদেশের খেলা পড়বে আফগানিস্তান এবং শ্রীলঙ্কার সাথে। সাম্প্রতিক পারফরম্যান্স দেখলে আমাদের দুইটা ম্যাচই জেতার সুযোগ রয়েছে। আফগানিস্তানের রশীদ-মুজীবকে যদি ভালোভাবে সামলাতে পারেন বাংলাদেশের ব্যাটসম্যানরা, তাহলে এই ম্যাচ সহজেই জিতবে বাংলাদেশ। শ্রীলঙ্কার সাথে একটি তুমুল লড়াই হতে পারে বাংলাদেশের। বেশ বড় বড় নাম রয়েছে শ্রীলঙ্কান স্কোয়াডে। লাসিথ মালিংগাও ফেরত এসেছেন বহুদিন পরে শ্রীলঙ্কান ওডিআই দলে।\nব্যাটিং ডেপথের দিক দিয়ে চিন্তা করলে এবার আমাদের স্কোয়াডে পুরোদস্তর ব্যাটসম্যান আছেন ৯ জন। তামিম, সাকিব, লিটন, মুশফিক, মিথুন, শান্ত, মাহমুদউল্লাহ্, মোসাদ্দেক এবং আরিফুল হক। এদের মধ্যে ওপেনিংয়ে ব্যাটিং করতে যাচ্ছেন তামিম এবং লিটন।\nতরুণ ক্রিকেটারদের নৈতিক অবক্ষয়। সমস্যাটা কোথায়? পড়তে ক্লিক করুন\nতামিমের সর্বশেষ ২০ ইনিংসে রান ১০০০ এর উপর। আন্তর্জাতিক ক্রিকেটে ওডিআইতে সর্বশেষ ২০ ইনিংসে এর চেয়ে বেশি রান শুধুমাত্র বিরাট কোহলির। তামিম যদি এই ফর্ম চালিয়ে যেতে পারেন এশিয়া কাপে, তাহলে খুব বেশি কষ্ট হবে না আমাদের এশিয়া কাপ জিততে। তবে সম্প্রতি ফিল্ডিং প্র্যাক্টিস সেশনে তামিম তার আঙুলে ব্যাথা পেয়েছেন।\nপ্রথম প্রথম চোট মারাত্মক মনে না হলেও, এক্সরে-তে ধরা পড়েছে আঙুলে চিড়(ক্র্যাক) আছে। চোট সারতে আরো এক সপ্তাহ লাগতে পারে। তাই তামিমের প্রথম ওয়ানডে মিস করার সম্ভাবনা রয়েছে। তামিম খেলতে না পারলে তার ব্যাকআপ হিসেবে মিথুন থাকলেও দলের সদস্য সংখ্যা বাড়ার সম্ভাবনা রয়েছে।\nলিটন দাস এই প্রথম ধারাবাহিকভাবে ওয়ানডেতে ওপেনিংয়ে সুযোগ পেতে যাচ্ছেন। লিটন দাসের সাম্প্রতিক ফর্মও ভালো। কিছুদিন আগেই নজরকাড়া একটি ফিফটি মেরেছেন টি-২০টিতে ওয়েস্ট ইন্ডিজের সাথে। এই হিসাবে লিটনই এই মুহূর্তে তামিমের যোগ্য সঙ্গী। যেকোনো একটি ম্যাচে তামিম-লিটনের টিকে যাওয়া মানে সেই ম্যাচে বাংলাদেশের জিতার সম্ভাবনা ৪০ শতাংশ হয়ে যাবে।\nতিনে নামবেন সাকিব আল হাসান। সাম্প্রতিক ওয়ানডে সিরিজে রান করেছেন ১৯০। এই মুহূর্তে বাংলাদেশের তিন নম্বর পজিশনের জন্য সাকিবই যোগ্য প্রার্থী। সাকিব ছাড়া এই জায়গায় অন্য কারো নাম চিন্তাই করা যাবে না। যদিও তিনি কিছুদিন আগে এক গণমাধ্যমকে বলেছেন, তিনি ২০-৩০ শতাংশ ফিট। তবে বিসিবির কাছে একটি মেইল পাঠিয়ে সাকিব আশস্ত করেছেন, তিনি খেলতে পারবেন।\nসাকিব আল হাসান এশিয়া কাপের জন্য ফিট তো?- পড়তে ক্লিক করুন\nচারে নামবেন মুশফিকুর রহিম। এই লিটল মাস্টার সব সময়ই বড় উপলক্ষে নিজের সেরাটা দেন। কিন্তু মাঝে মধ্যে ম্যাচ ফিনিশ করে আসতে পারেন না। যার কারণে আমাদের সাম্প্রতিক কিছু ম্যাচে হারের মুখ দেখতে হয়েছে। কিন্তু তার যোগ্যতা নিয়ে প্রশ্ন করাটা মনে হয় ভুল হবে। কারণ বাংলাদেশের সেরা ট্যাকনিক্যাল ব্যাটসম্যান তিনি।\nপাঁচে নামবেন আমাদের “ডার্ক-নাইট” মাহমুদউল্লাহ রিয়াদ। তবে এই পজিশনে চেঞ্জ আসতে পারে। ম্যাচের পরিস্থিতি অনুযায়ী মাঝে মধ্যে এই জায়গায় মোসাদ্দেককে নামানো হতে পারে। মোসাদ্দেককে এই পজিশনে খেলালে সুবিধা, কারণ মোসাদ্দেক ব্যর্থ হলেও পিছনে রিয়াদ ভাই থাকবেন।\nছয়-সাতে থাকবেন রিয়াদ ভাই কিংবা মোসাদ্দেক এবং মিথুন। মোহাম্মদ মিথুনের খেলার সুযোগ জাতীয় দলে প্রথম হলেও ঘরোয়াতে নতুন না। মিথুন কিছুদিন আগেই গণমাধ্যমে বলেছেন, তাঁর সামনে বড় সুযোগ এই পজিশনকে আঁকড়ে রাখার।\nআট, নয়, দশ এবং এগারোতে কে কে নামবেন, তা ওইদিনের একাদশ এবং ম্যাচ পরিস্থিতির উপর নির্ভর করে। তবে মিরাজ এবং অপুর মধ্যে যেকোনো একজনের খেলার সম্ভাবনা বেশি। মিরাজই হয়তোবা একমাত্র স্পিনার হিসেবে সুযোগ পাবেন।\nবোলিংয়ের দিক দিয়ে চিন্তা করলে, মাশরাফি, আবু হায়দার রনি এবং মুস্তাফিজের সমন্বয়ে ভালো একটা পেস অ্যাটাক রয়েছে আমাদের মুস্তাফিজের কাটার, রনির নতুন বলে সুইং, মাশরাফির অভিজ্ঞতা অনেক কাজে দিবে এবার। সাম্প্রতিক ওয়ানডে সিরিজে ওয়েস্ট ইন্ডিজের সাথে মিরাজের ইকোনমিক পারফরম্যান্সের অনেক প্রশংসা হয়েছিল।\nএবার সেটা তিনি ধরে রাখতে পারলে ভাল। পিচ যদি স্পিনিং হয়, তাহলে অপু এবং মিরাজ দুজনকেই খেলানো হতে পারে।\nমুশফিকুর রহিম বাংলাদেশের সেরা ট্যাকনিক্যাল ব্যাটসম্যান\nব্যাক-আপ হিসেবে এবার দলে নেওয়া হয়েছে দুইজনকে। নাজমুল হাসান শান্তকে নেওয়া হয়েছে লিটনের ব্যাক-আপ হিসেবে। কিন্তু শান্ত প্র্যাক্টিস সেশনে চোট পাওয়ায় মুমিনুল হককে দলে ডাকা হয়েছে। সাত নম্বর পজিশনে আরিফুল এবং মিথুনের যেকোনো একজন থাকবেন। তবে মাশরাফি হয়তো এবার মিথুনকে সুযোগ দিতে যাচ্ছেন।\nসৌম্য বাদ পড়েছেন এই দল থেকে শুধুমাত্র বাজে ফর্মের কারণে। বিজয়কে সুযোগ দেওয়া হয়েছিল দুই সি্রিজে। তবে সেও ব্যর্থ হওয়ার কারণে বাদ পড়েছেন। স্কোয়াড ১৫ জনে করায় হয়তো বাদ পড়েছেন রাহী। সাব্বির বাদ পড়েছেন তার সাম্প্রতিক কীর্তির কারণে এবং বাজে ফর্মের কারণে।\nঅনেক মর্যাদাপূর্ণ এই টুর্নামেন্টের সাম্প্রতিক ইতিহাস বাংলাদেশের ভালোই। ফাইনালে উঠে হেরে যাওয়াটা পরিবর্তন করতে পারলে উদয় হবে নতুন সূর্যের। এবারের দল বিবেচনা করলে দল ভালোই ব্যালেন্সড বলা যায়, তবে দলের দুর্বল স্পট যে নাই তা বলা যাবে না।\nসাত নম্বর পজিশনে অন্য সব দল থেকে বাংলাদেশ অনেক পিছিয়ে আছে। ওপেনিংয়ে লিটন ক্লিক করলে আগামী ১০ বছর হয়তো ওপেনিং নিয়ে চিন্তা করতে হবে না। মোসাদ্দেকেরও এবার ভালো পারফর্ম করাটা জরুরি, নাহলে দলে টিকতে পারবেন না।\nমরু দেশের এশিয়া কাপে বাংলাদেশের সূর্য যে উদয় হবে না, তা বলবো না। তবে বাংলাদেশের সূর্য তরুণরা উদয় হতে পারলে কাপটা বাংলাদেশেই আসবে। ওটা কেউ ঠেকাতে পারবে না।\nএশিয়া কাপের স্কোয়াডঃ\nএশিয়া কাপের জন্য ১৫ সদস্যের স্কোয়াড ঘোষণা করেছে বিসিবি। দলে নেই সৌম্য, সাব্বির, বিজয় এবং রাহী।\nমাশরাফি বিন মর্তুজা, সাকিব আল হাসান, তামিম ইকবাল, লিটন কুমার দাশ, মোহাম্মদ মিথুন, মুশফিকুর রহিম, আরিফুল হক, মাহমুদউল্লাহ রিয়াদ, মোসাদ্দেক হোসেন সৈকত, নাজমুল হোসেন শান্ত, মেহেদি হাসান মিরাজ, নাজমুল ইসলাম অপু, রুবেল হোসেন, মুস্তাফিজুর রহমান ও আবু হায়দার রনি।\nএছাড়াও শেষ মুহূর্তে মুমিনুল হককে নেওয়ার ইঙ্গিত দিয়েছে বিসিবি। তখন স্কোয়াড দাঁড়াতে পারে ১৬ জনের।\nএবারের কাপটা বাংলাদেশের হোক। পাঠক আপনার কি মনে হয়? বাংলাদেশ কি এবারের এশিয়া কাপ কি ঘরে তুলতে যাচ্ছে? কমেন্টে আপনার মতামত লিখুন।


সঙ্কট মোকাবেলায় সোয়া তিন লাখমেট্রিক টন পেঁয়াজ আমদানী করা হয়েছে ॥ বাণিজ্যমন্ত্রী || The Daily Janakantha\nপ্রকাশিত : ২১ জানুয়ারী ২০২০, ০৬:২১ পি. এম.\nসংসদ রিপোর্টার ॥ সঙ্কট মোকাবেলায় চলতি অর্থবছরে (৩১ ডিসেম্বর পর্যন্ত) বিদেশ হতে সোয়া তিন লাখ মেট্রিক টন পেঁয়াজ আমদানী করা হয়েছে। বর্তমানে আমদানিকৃত পেঁয়াজ ও ক্ষেত্রের নতুন পেঁয়াজ বাজারে আসতে শুরু করায় পেঁয়াজের মূল্য কমতে শুরু করেছে।\nস্পীকার ড. শিরীন শারমিন চৌধুরীর সভাপতিত্বে আজ মঙ্গলবার জাতীয় সংসদে টেবিলে উত্থাপিত প্রশ্নোত্তর পর্বে দুটি পৃথক প্রশ্নের লিখিত জবাবে এ তথ্য জানান বাণিজ্যমন্ত্রী টিপু মুনশি।\nমন্ত্রী জানান, বাংলাদেশে পেঁয়াজ একটি নিত্য প্রয়োজনীয় ভোগ্যপণ্য। বাংলাদেশে বর্তমানে পেঁয়াজের বার্ষিক চাহিদা প্রায় ২৪ লাখ মেট্রিক টন। গত ২০১৮-১৯ অর্থবছর পেঁয়াজের উৎপাদনের পরিমাণ ছিল ২৩ লাখ ৩০ হাজার মেট্রিক টন। তবে এর মধ্যে শতকরা ৩৩ ভাগ সংগ্রহকালীন এবং সংরক্ষণকালীন ক্ষতি বাদ দিলে এর পরিমণ দাঁড়ায় ১৬ দশমিক ৩১ লাখ মেট্রিক টন।\nতিনি জানান, উৎপাদিত পেঁয়াজ স্থানীয় চাহিদা মেটানোর পক্ষে যথেষ্ট না হওয়ায় বিদেশ থেকে বিশেষ করে পাশ্ববর্তী দেশ ভারত থেকে প্রতিবছর নির্দিষ্ট পরিমাণ পেঁয়াজ আমদানি করতে হচ্ছে। কিন্তু সম্প্রতি ভারতের মহারাষ্ট্রে বন্যা এবং অতিবৃষ্টি হওয়ার প্রেক্ষিতে পেঁয়াজের ফলন ব্যাপকভাবে ক্ষতিগ্রস্ত হয় এবং ভারতের অভ্যন্তরীণ বাজারে পেঁয়াজের দর বৃদ্ধি পেয়েছে। এর ফলে ভারত সরকার গত ১৩ সেপ্টেম্বর ২০১৯ পেঁয়াজের টন প্রতি ৮৫০ ডলার নির্ধারণ করে দেয়।\nবাণিজ্যমন্ত্রী জানান, ভারতের স্থানীয় বাজারে অস্বাভাবিক হারে পেঁয়াজের মূল্য বৃদ্ধির প্রেক্ষাপটে দেশটির সরকার পেঁয়াজের রফতানি সম্পূর্ণরূপে বন্ধ করে দিলে বাংলাদেশের পেঁয়াজের বাজারে ক্রম উর্ধ্বগতি পরিলক্ষিত হয়েছে। উৎপাদিত পেঁয়াজ স্থানীয় চাহিদা মেটানোর পক্ষে যথেষ্ট না হওয়ায় বিদেশ হতে বিশেষ করে ভারত, মিয়ানমার, পাকিস্তান, মিশর, তুরস্ক, চীন, ইউক্রেন এবং নেদারল্যান্ডস থেকে পেঁয়াজ আমদানী করে দেশীয় চাহিদা মেটানো হয়ে থাকে।\nসরকার দলীয় সংসদ সদস্য এম আবদুল লতিফের প্রশ্নের লিখিত জবাবে বানিজ্যমন্ত্রী জানান, ১৯৮৬-৮৭ অর্থবছরে বাংলাদেশের রফতানি ছিল মাত্র ১ বিলিয়ন মার্কিন ডলারের সামান্য উপরে। বিগত ২০১৮-১৯ অর্থবছরে বাংলাদেশে রফতানি আয় হয়েছে ৪৬ দশমিক ৮৩ বিলিয়ন মার্কিন ডলার। তিনি জানান, পণ্যভিত্তিক রফতানি আয় বিবেচনায় যদিও ৮৪ ভাগ তৈরি পোশাক হতে অর্জিত হয়েছে, তবুও রফতানি পণ্যের বহুমুখীকরণের ফলে গত অর্থবছরে বিশ্বের ২০২টি দেশে ৭৪৪ পণ্য রফতানি হয়েছে।


গোপন স্থানে চুলকানি : ব্যাকটেরিয়ার দায়? - MysmsBD.Com Login Sign Up HomeSms ZoneTube Search Unlimited Music, Videos And Download Free @ Tube Downloader\nHome › দৈনন্দিন জীবন › সাস্থ্যকথা/হেলথ-টিপস › গোপন স্থানে চুলকানি : ব্যাকটেরিয়ার দায়? গোপন স্থানে চুলকানি : ব্যাকটেরিয়ার দায়?In সাস্থ্যকথা/হেলথ-টিপস - Thu at 9:23pm বহুদিন আগে থেকেই মানুষের নিম্নাঙ্গে চুলকানির সমস্যায় ভোগান্তি পোহাতে হয়। আর এর কারণটি ঠিক কী, তা নিয়েই বহুদিন ধরে মানুষ বিভ্রান্ত। তবে কি এর পেছনে কোনো নির্দিষ্ট ব্যাকটেরিয়া দায়ী? এক প্রতিবেদনে বিষয়টি জানিয়েছে ম্যানস ওয়ার্ল্ড ইন্ডিয়া।\n- নিয়মিত গোসল করুন। Facebook Twitter Googleplus Pint Noyon Khan Posts 3318 Post Views 402 Related আরও দেখুন অন্যান্য ক্যাটাগরি মুলা শাকের অসাধারণ যত গুণাবলী2hours ago 23 ডায়াবেটিস রোগীর কাঁধে ব্যথা!5hours ago 17 ক্যান্সার রুখতে দাগি কলা খান!5hours ago 52 মাথায় আঘাত পেলে দ্রুত কী করবেন? Yesterday at 4:26pm 126 ওষুধের সাথে ভুলেও খাবেন না যে ৭টি খাবার! Yesterday at 4:04pm 103 বংশগত রোগ থেকে সাবধান! Yesterday at 11:50am 99 শরীর সুস্থ রাখতে নিয়মিত যা করবেন Yesterday at 8:16am 141 রাতে যেসব খাবারে স্বাস্থ্যঝুঁকি বাড়ে Fri at 11:49pm 169 পাঠকের মন্তব্য (0)Please login To write comment


আগস্ট ২০, ২০১৯ - বিবিসি একাত্তর\nডেঙ্গু প্রতিরোধে চকরিয়া উপজেলা প্রশাসন ও পৌর প্রশাসনের দৃষ্টান্ত চিরস্মরণীয়\nbekottor | আগস্ট ২০, ২০১৯\nএম, রিদুয়ানুল হক, চকরিয়াঃ যখন রাজধানী ঢাকায় ডেঙ্গু মহামারির ভয়ঙ্কর রূপ নিয়েছে, তখন ডেঙ্গু প্রতিরোধে সচেতন হতে শুরু করেছে পুরো দেশের মানুষ। পর্যায়ক্রমে প্রতিটি জেলা ও উপজেলায় কাজ শুরু করেছে প্রশাসনের কর্মকর্তারা। ডেঙ্গু থেকে মানুষকে বাঁচাতে সরকারি-বেসরকারি প্রতিটি সংগঠন মাঠে নামতে বাধ্য হয়েছে। ডেঙ্গু যখন দেশের প্রায় জেলায় মহামারি আকারে ছড়িয়ে পড়ছে তখন চকরিয়া উপজেলা প্রশাসন ও পৌর প্রশাসন ডেঙ্গু প্রতিরোধে দৃষ্টান্ত স্থাপন করেছে। তাঁদের সার্বিক সচেতনতায় ডেঙ্গু নামক ভয়ঙ্কর মহামারি আশার আগেই পুরো চকরিয়া উপজেলার বাসিন্দাদের সচেতন করে ডেঙ্গু মশার উপদ্রব ধ্বংস করতে প্রায়ই সক্ষম হয়েছে। যার কারণে ডেঙ্গুআরো পড়ুন\nআমতলীতে মৎস্য দপ্তর প্রাতিষ্ঠানিক জলাশয়ে মাছের পোনা অবমুক্ত\nবরগুনা প্রতিনিধিঃ বরগুনা আমতলী ২০১৯-২০ অর্থ বছরের রাজস্ব খাতের আওতায় উপজেলা মৎস্য অফিসের উদ্যোগে সোমবার (২০ আগস্ট) উপজেলা পরিষদের পুকুরে মাছের পোনা অবমুক্ত করেন উপজেলা নির্বাহী অফিসার মনিরা পারভিন। এ সময় অন্যান্যের মধ্যে উপস্থিত ছিলেন উপজেলা মৎস্য কর্মকর্তা আবুল কালাম আজাদ, সহকারি কমিশনার ভূমি কমলেস মজুমদার ও আঠারগাছিয়া ইউনিয়নের চেয়ারম্যান হারুন আর রসিদ প্রমূখ। অবমুক্ত কালে জানানো হয়, পোনা মাছ ধরবেন না, মা মাছ ধরবেন না এবং অন্যকে তা ধরতে দেবেন না। কারেন্ট জাল দিয়ে মাছ নিধন করবেন না। মাছ আমাদের খাদ্যের যোগান দেয়, দেহের পুষ্টি যোগায়।\nশ্রীলঙ্কার বিপক্ষে নিউজিল্যান্ড টি-২০ দল স্পোর্টস ডেস্ক শ্রীলঙ্কার বিপক্ষে আসন্ন টি-টোয়েন্টি সিরিজের জন্য দল ঘোষণা করেছে নিউজিল্যান্ড ক্রিকেট বোর্ড। দল থেকে বিশ্রাম দেয়া হয়েছে নিয়মিত অধিনায়ক কেন উইলিয়ামসন ও পেসার ট্রেন্ট বোল্টকে। অভিজ্ঞ পেসার টিম সাউদিকে দেওয়া হয়েছে অধিনায়কের দায়ীত্ব। লঙ্কান কন্ডিশনের কথা মাথায় রেখে দলে রাখা হয়েছে তিন স্পিনার মিচেল স্যান্টনার, টড অ্যাসলে এবং ইশ সোধিকে। এছাড়া মারকুটে উইকেটরক্ষক ব্যাটসম্যান টিম সেইফার্টও ফিরেছেন দলে। বিশ্বকাপের আগে প্লাঙ্কেট শিল্ডের ম্যাচ খেলতে গিয়ে আঙুলের ইনজুরিতে পড়েছিলেন সেইফার্ট। যে কারণে বিশ্বকাপের স্কোয়াড থেকে ছিটকে যান তিনি। এবার ইনজুরি কাটিয়ে দলের সঙ্গে যোগআরো পড়ুন\nস্টাফ রিপোর্টার প্রধানমন্ত্রী শেখ হাসিনাকে ভারত সফরের আমন্ত্রণ জানিয়েছেন সেদেশের প্রধানমন্ত্রী নরেন্দ্র মোদী। ঢাকা সফররত ভারতের পররাষ্ট্রমন্ত্রী ড. এস জয়শঙ্কর মঙ্গলবার (২০ আগস্ট) বিকেলে গণভবনে প্রধানমন্ত্রী শেখ হাসিনার সঙ্গে সাক্ষাৎ করে তার হাতে মোদীর আমন্ত্রণপত্র তুলে দেন। পরে প্রধানমন্ত্রীর প্রেস সচিব ইহসানুল করিম সাংবাদিকদের এ বিষয়ে ব্রিফ করেন। তিনি জানান, অক্টোবরের প্রথম সপ্তাহে প্রধানমন্ত্রীকে দ্বিপাক্ষিক সফরে ভারতে যাওয়ার আমন্ত্রণ জানানো হয়েছে। প্রধানমন্ত্রী শেখ হাসিনা এ আমন্ত্রণের জন্য নরেন্দ্র মোদীকে ধন্যবাদ জানিয়েছেন।\nআন্তর্জাতিক, বাংলাদেশ কোন মতামত নেই &#১৮৭; প্রিন্ট করুন\nবিবিসিএকাত্তর ডেস্ক: ভারতের বিশ্বখ্যাত অর্থনীতিবিদ, নোবেল বিজয়ী অমর্ত্য সেন বলেছেন, গণতন্ত্র ছাড়া কোনোভাবেই কাশ্মীর সমস্যার সমাধান করা সম্ভব নয়। এছাড়া, দেশটিতে যেভাবে গণতন্ত্রকে দমন করা হচ্ছে, তাতে একজন ভারতীয় হিসেবে তিনি গর্বিত নন বলেও ক্ষোভ প্রকাশ করেছেন। ভারতীয় সংবাদমাধ্যম এনডিটিভিকে দেওয়া এক বিশেষ সাক্ষাৎকারে কাশ্মীর প্রসঙ্গে তিনি তার মতামত তুলে ধরেন। অমর্ত্য সেনের কাছে প্রশ্ন ছিলো, আপনি এমন এক সময়ে ভারতে এলেন যখন দেশটি কঠিন সময় পার করছে। কাশ্মীরের ভবিষ্যৎ নিয়ে একটি সিদ্ধান্ত নিয়েছে সরকার। আপনি সারাজীবন সাম্যের কথা বলেছেন, বিশেষ করে অর্থনৈতিক সাম্যের কথা। কিন্তু, সাম্য বলতে আমরা সবক্ষেত্রেইআরো পড়ুন\nবিবিসিএকাত্তর ডেস্ক: ২০১৯-২০ শিক্ষাবর্ষের মেডিকেলের এমবিবিএস কোর্সের প্রথম বর্ষের ভর্তি পরীক্ষা আগামী ৪ অক্টোবর (শুক্রবার) অনুষ্ঠিত হবে। স্বাস্থ্য অধিদফতরের চিকিৎসা শিক্ষা ও স্বাস্থ্য জনশক্তি উন্নয়ন বিভাগের পরিচালক অধ্যাপক ডা. একেএম আহসান হাবিব স্বাক্ষরিত এক বিজ্ঞপ্তিতে সোমবার এ তথ্য জানানো হয়েছে। বিজ্ঞপ্তিতে বলা হয়েছে, ভর্তি পরীক্ষার আবেদন শুরু হবে ২৭ আগস্ট (মঙ্গলবার) এবং আবেদনের শেষ তারিখ ১৭ সেপ্টেম্বর (মঙ্গলবার)। প্রবেশপত্র বিতরণ করা হবে ২৬ থেকে ২৯ সেপ্টেম্বর পর্যন্ত। ৪ অক্টোবর (শুক্রবার) সকাল ১০টা থেকে ১১টা পর্যন্ত ভর্তি পরীক্ষা অনুষ্ঠিত হবে। এমসিকিউ প্রশ্নের ১ ঘণ্টার লিখিত পরীক্ষা অনুষ্ঠিত হবে। লিখিত পরীক্ষায় বিষয়আরো পড়ুন\nবিবিসিএকাত্তর ডেস্ক: সাংবাদিকদের জন্য নতুন বেতনকাঠামো নির্ধারণে গঠিত নবম ওয়েজ বোর্ডের গেজেট প্রকাশের ওপর স্থিতাবস্থা দিয়ে হাইকোর্টের আদেশ স্থগিত করেছেন আপিল বিভাগ। এর ফলে নবম ওয়েজ বোর্ডের গেজেট প্রকাশে বাধা কাটল। আজ (২০ আগস্ট) গেজেট প্রকাশের ওপর হাইকোর্টের দেওয়া স্থিতাবস্থার আদেশ আট সপ্তাহের জন্য স্থগিত করে দিয়েছেন সুপ্রিম কোর্টের আপিল বিভাগ। প্রধান বিচারপতি সৈয়দ মাহমুদ হোসেন নেতৃত্বাধীন চার সদস্যের বেঞ্চ এই আদেশ দেন। আদালতে রাষ্ট্রপক্ষের শুনানিতে ছিলেন অ্যাটর্নি জেনারেল মাহবুবে আলম ও ডেপুটি অ্যাটর্নি জেনারেল বিশ্বজিত দেবনাথ ও অমিত তালুকদার। রিটের পক্ষে ছিলেন জ্যেষ্ঠ আইনজীবী এ এফ হাসান আরিফ ওআরো পড়ুন\nনওগাঁ প্রতিনিধি : নওগাঁর রাণীনগরের মধুপুর উচ্চ বিদ্যালয়ে অফিসের বারান্দার গ্রিল কেটে ও তালা ভেঙ্গে লক্ষাধীক টাকার মালামাল চুরির ঘটনা ঘটেছে। সোমবার দিনগত রাতে চুরির এঘটনা ঘটে। ওই স্কুলের প্রধান শিক্ষক আব্দুল গফুর জানান,প্রতিদিনের ন্যায় সোমবার বিকেলে স্কুল ছুটির পর অফিসে তালা দিয়ে চলে যান সবাই। এর পর সকালে এসে দেখতে পান চোরেরা অফিস রুমের বারান্দার গ্রিল কেটে এবং দরজার তালা ভেঙ্গে একটি প্রজেক্টর,একটি ল্যাপটপ,একটি সাউন্ডবক্সসহ লক্ষাধীক টাকার মালামাল চুরি করে নিয়ে যায় । এসময় অফিসের কাগজপত্রও তছনছ করা হয় । খবর পেয়ে রাণীনগর থানাপুলিশ ঘটনাস্থল পরিদর্শন করেছেন। এব্যাপারে রাণীনগরআরো পড়ুন\nঅর্ধকোটি সরকারী টাকা আত্মসাৎ! নওগাঁর নিয়ামতপুরে আশ্রয়ন-২ প্রকল্পের বাড়ি নির্মান কাজে নয়ছয়\nনওগাঁ প্রতিনিধি: দশ-পনের বছর আগে স্বামী মারা গিয়ে বিধবা হয়েছেন রোকেয়া বেগম। অন্যের বাড়িতে কাজ করে এক ছেলে ও এক মেয়েকে নিয়ে চলে তার জীবন সংসার। বাড়ি করার মত সামান্য জমি থাকলেও অর্থের অভাবে বাঁশে-কুনচি দিয়ে তৈরী বেড়ার একটি মাত্র ঘরে সকলে মিলে থাকতেন। সম্প্রতি সরকার থেকে ‘জমি আছে, ঘর নাই’ আশ্রয়ন-২ প্রকল্পের মাধ্যমে একটি আধাপাকা ঘর নির্মান করে দেওয়া হয়েছে। এতে খুশি রোকেয়া বেগম। প্রধানমন্ত্রীর নিকট কৃতজ্ঞ তিনি। তবে ঘর বুঝে দেওয়ার এক মাস না যেতেই দেখা যায় ঘরের উপরে ছাউনি ও নিচে মেঝের ফাঁক দিয়ে বৃষ্টির পানি ঢুকছে।আরো পড়ুন\nজাহেদ বিন আল মাসুদ, পঞ্চগড় জেলা প্রতিনিধি: দেশের উত্তরের জেলা পঞ্চগড়ের বিভিন্ন এলাকায় বোরো মৌসুমের লোকসানের বোঝা মাথায় নিয়েই এবার পুরোদমে আমন ধানের চারা রোপণ শুরু করেছে চাষিরা। তবে এ মৌসুমে ধানের ভালো দাম পেলে কাটিয়ে উঠবে আগের লোকসান- এমনটাই আশা করছে চাষিরা। জানা যায়, বোরো মৌসুমের ধানের মূল্যহ্রাসে উৎপাদন খরচ মিলছে না তাদের। ফলে কৃষকরা ধানের ন্যায্যমূল্য না পেয়ে মূলধন হারিয়ে দিশাহারা হয়ে পড়েছেন। এ মৌসুমে জেলায় অন্যকোনো ফসল চাষের সুযোগ না থাকায় বাধ্য হয়ে তারা আবারো ধান চাষ (আমন ধান) শুরু করছেন। এর আগে অনেকেই ঋণ- মহাজনে ফসলআরো পড়ুন


ফেস আইডি আইফোনে কাজ করছে না? এখানে ফিক্স! - পেয়েট ফরোয়ার্ড - আইফোন\nআইপ্যাড নিষ্ক্রিয় করা হয় আইটিউনসের সাথে সংযোগ স্থাপন করবে না\nআইফোন6পোর্ট চার্জ হচ্ছে না\nআইপ্যাডে অ্যাপ স্টোর ইনস্টল করুন\nআইফোন সে জল ক্ষতি মেরামত\nযারা জল ক্ষতিগ্রস্ত আইফোন ঠিক করে\nফেস আইডি আপনার আইফোনে কাজ করছে না এবং কেন তা আপনি জানেন না। আপনি এখনও আপনার পাসকোড ব্যবহার করে লগ ইন করতে পারেন, তবে আপনি যদি বেশিরভাগ লোকের মতো হন, আপনি যখন আপনার আইফোনটি কিনেছিলেন তখন আইফোন ফেস আইডি বৈশিষ্ট্যটি অন্যতম প্রধান বিক্রয় পয়েন্ট ছিল এবং এটি যখন কাজ না করে তখন হতাশার! এই নিবন্ধে, আমি করব আপনার আইফোনে ফেস আইডি কেন কাজ করছে না তা ব্যাখ্যা করুন এবং কীভাবে এই সমস্যার সমাধান করবেন তা আপনাকে দেখায়।\nআমরা সমস্যা সমাধানের পদক্ষেপগুলিতে ডুব দেওয়ার আগে, স্বাভাবিক সেটআপ প্রক্রিয়া সত্ত্বেও আপনি চলে গেছেন তা নিশ্চিত করার জন্য ডাবল-চেক করা ভাল ধারণা। সম্পর্কে আমাদের নিবন্ধ পড়ুন কীভাবে আপনার আইফোনে ফেস আইডি সেট আপ করবেন পদক্ষেপে পদক্ষেপের পদক্ষেপের জন্য। আপনি যদি নিশ্চিত হন যে ফেস আইডি সঠিকভাবে সেট আপ হয়েছে, ফেস আইডি যখন আপনার আইফোনে কাজ করছে না তখন কী করতে হবে তা জানতে নীচের সমস্যা সমাধানের পদক্ষেপগুলি অনুসরণ করুন।\nফেস আইডি আইফোনটিতে কাজ না করার সময় কী করবেন: ফিক্স!\nনিশ্চিত করুন যে আপনি আপনার আইফোনটি আপনার মুখ থেকে দূরে রেখেছেন\nআপনার চারপাশে অন্য কোনও মুখ নেই তা নিশ্চিত করুন\nআপনার মুখ ingাকা যেকোন পোশাক বা গহনাগুলি সরান\nআলোর শর্তগুলি পরীক্ষা করুন\nআপনার আইফোনের সামনের ক্যামেরা এবং সেন্সরগুলি সাফ করুন\nআপনার আইফোন কেস বা স্ক্রিন প্রোটেক্টর বন্ধ করুন\nফেস আইডি মুছুন এবং আবার সেট আপ করুন\nএকটি আইফোন সফ্টওয়্যার আপডেটের জন্য চেক করুন\nDFU আপনার আইফোন পুনরুদ্ধার\nআপনার আইফোনটি মেরামত করুন\nঘ।আপনার আইফোন পুনরায় চালু করুন\nআইফোন ফেস আইডি কাজ না করার সময় প্রথম কাজটি আপনার আইফোনটি পুনরায় চালু করা হয়। এটিতে একটি ছোট্ট সফ্টওয়্যার ত্রুটি সমাধানের সম্ভাব্য সম্ভাবনা রয়েছে যা সমস্যার কারণ হতে পারে।\nআপনার আইফোনটি পুনঃসূচনা করতে, ডিসপ্লেতে 'স্লাইডার থেকে পাওয়ার অফ' না হওয়া পর্যন্ত পাওয়ার বোতামটি টিপুন এবং ধরে রাখুন। তারপরে, একটি আঙুল ব্যবহার করে, আপনার আইফোনটি বন্ধ করতে পাওয়ার আইকনটি বাম থেকে ডানে সোয়াইপ করুন।\nপ্রায় 15 সেকেন্ড অপেক্ষা করুন, তারপরে আপনার আইফোনটি আবার চালু করতে আবার পাওয়ার বাটন টিপুন এবং ধরে রাখুন। অ্যাপল লোগোটি যখন স্ক্রিনে উপস্থিত হয় আপনি পাওয়ার বাটনটি ছেড়ে দিতে পারেন।\nদুই।নিশ্চিত করুন যে আপনি আপনার আইফোনটি আপনার মুখ থেকে দূরে রেখেছেন\nআপনি যখন আপনার মুখ থেকে 10-20 ইঞ্চি দূরে আপনার আইফোন ধরে রাখেন তখন ফেস আইডি কাজ করার জন্য ডিজাইন করা হয়। আপনি যদি আপনার আইফোনটি বন্ধ করতে বা আপনার মুখ থেকে অনেক দূরে ধরে রাখেন তবে ফেস আইডি আপনার আইফোনে কাজ না করার কারণ হতে পারে। সাধারণ নিয়ম হিসাবে, ফেস আইডি ব্যবহার করার সময় আপনার বাহুগুলি সরাসরি আপনার সামনে প্রসারিত করুন।\nঘ।আপনার চারপাশে অন্য কোনও মুখ নেই তা নিশ্চিত করুন\nআপনি ফেস আইডি ব্যবহার করার চেষ্টা করার সময় যদি আপনার আইফোনে ক্যামেরা এবং সেন্সরগুলির লাইনে একাধিক মুখ থাকে তবে এটি সঠিকভাবে কাজ করবে না। আপনি যদি কোনও শহরের রাস্তার মতো কোনও ব্যস্ত জায়গায় থাকেন তবে ফেস আইডি ব্যবহার করার জন্য আরও একটি ব্যক্তিগত স্পট খোঁজার চেষ্টা করুন। আপনি যদি এই দুর্দান্ত বৈশিষ্ট্যটি আপনার বন্ধুদের কাছে দেখানোর চেষ্টা করছেন, তবে নিশ্চিত হয়ে নিন যে তারা ঠিক আপনার পাশে দাঁড়িয়েছে না!\nচার।আপনার মুখ ingাকা যেকোন পোশাক বা গহনাগুলি সরান\nযদি আপনি কোনও পোশাক, যেমন একটি টুপি বা স্কার্ফ, বা গহনা যেমন কোনও নেকলেস বা ছিদ্রযুক্ত পোশাক পরে থাকেন তবে আইফোন ফেস আইডি ব্যবহার করার আগে সেগুলি নেওয়ার চেষ্টা করুন। পোশাক বা গহনাগুলি আপনার মুখের অংশগুলি coveringেকে দিতে পারে, ফেস আইডির পক্ষে আপনি কে তা সনাক্ত করা আরও কঠিন করে তোলে।\n৫।আলোর শর্তগুলি পরীক্ষা করুন\nফেস আইডি ব্যবহার করার সময় সাবধান থাকা অন্য একটি বিষয় হ'ল আপনার চারপাশের আলোকসজ্জার অবস্থা। যদি এটি খুব হালকা হয় বা খুব অন্ধকার হয়ে থাকে তবে আপনার আইফোনটিতে থাকা ক্যামেরা এবং সেন্সরগুলিকে আপনার মুখ সনাক্ত করতে অসুবিধা হতে পারে। প্রাকৃতিক আলো দ্বারা ভালভাবে আলোকিত এমন ঘরে আপনার জন্য সম্ভবত ফেস আইডি সবচেয়ে ভাল কাজ করবে।\n।।আপনার আইফোনের সামনের ক্যামেরা এবং সেন্সরগুলি সাফ করুন\nএরপরে, সামনের আইফোনটি সাফ করার চেষ্টা করুন। গঙ্ক বা ধ্বংসাবশেষ ফেস আইডির জন্য ব্যবহৃত কোনও ক্যামেরা বা সেন্সরকে আচ্ছাদন করতে পারে। আমরা মাইক্রোফাইবার কাপড়ের সাহায্যে ক্যামেরা এবং সেন্সরগুলি আলতো করে মুছে ফেলার পরামর্শ দিই।\nক্র্যাক আইফোন6প্লাস স্ক্রিন\n7।আপনার আইফোন কেস বা স্ক্রিন প্রোটেক্টর বন্ধ করুন\nআপনার আইফোনটিতে যদি কেস বা স্ক্রিন প্রটেক্টর থাকে তবে ফেস আইডি ব্যবহার করার আগে এটি বন্ধ করুন। কখনও কখনও, কোনও কেস বা স্ক্রিন প্রটেক্টর আপনার আইফোনের কোনও ক্যামেরা বা সেন্সরগুলি কভার বা হস্তক্ষেপ করতে পারে, যার কারণে ফেস আইডি সঠিকভাবে কাজ না করে।\n8।আপনার ফেস আইডি মুছুন এবং আবার সেট আপ করুন\nযদি ফেস আইডি ধারাবাহিকভাবে ব্যর্থ হয় তবে আপনার সংরক্ষিত ফেস আইডি মুছতে চেষ্টা করুন, তারপরে আবার সেট আপ করুন। প্রাথমিক সেট আপ প্রক্রিয়া চলাকালীন কিছু ভুল হয়ে থাকলে ভবিষ্যতে ফেস আইডি ব্যবহার করতে আপনার সমস্যা হতে পারে।\nআপনার আইফোন ফেস আইডি মুছতে, খুলুন সেটিংস অ্যাপ্লিকেশন এবং আলতো চাপুন ফেস আইডি এবং পাসকোড । আপনার পাসকোড প্রবেশ করার পরে, আপনি মুছতে চান এমন ফেস আইডিতে আলতো চাপুন মুখ মুছুন ।\nট্র্যাগাস ভেদ করতে কতক্ষণ লাগে?\nএখন মুখটি মুছে ফেলা হয়েছে, আবার ফেস আইডি এবং পাসকোডে যান এবং আলতো চাপুন নাম নথিভুক্ত করুন । নতুন আইফোন ফেস আইডি সেট আপ করতে স্ক্রিনের নির্দেশাবলী অনুসরণ করুন।\n9।একটি আইফোন সফ্টওয়্যার আপডেটের জন্য চেক করুন\nযেহেতু ফেস আইডি একটি নতুন আইফোন বৈশিষ্ট্য, সেখানে ছোট বাগ বা গ্লিটস থাকতে পারে যা কোনও সফ্টওয়্যার আপডেট দ্বারা স্থির করা যেতে পারে। একটি সফ্টওয়্যার আপডেট পরীক্ষা করতে, এখানে যান সেটিংস -> সাধারণ -> সফ্টওয়্যার আপডেট । যদি কোনও আপডেট উপলব্ধ থাকে তবে আলতো চাপুন ডাউনলোড ও ইনস্টল করুন । যদি আপনার আইফোনটি ইতিমধ্যে আপ টু ডেট থাকে, তবে এটি বলবে 'আপনার সফটওয়্যারটি টু ডেট।' এই মেনুতে\n10।সমস্ত সেটিংস পুনরায় সেট করুন\nযদি ফেস আইডি এখনও কাজ না করে তবে আপনার আইফোনের সমস্ত সেটিংস পুনরায় সেট করার চেষ্টা করুন। আপনি যখন সমস্ত সেটিংস পুনরায় সেট করেন, আপনার আইফোনের সেটিংস অ্যাপ্লিকেশানের সমস্ত সেটিংস ফ্যাক্টরি ডিফল্টে পুনরায় সেট করা হবে। এই পদক্ষেপটি কখনও কখনও একটি সমস্যাযুক্ত সফ্টওয়্যার সমস্যার সমাধান করতে পারে যা ট্র্যাক করা কঠিন।\nসমস্ত সেটিংস পুনরায় সেট করতে, সেটিংস অ্যাপ্লিকেশনটি খুলুন এবং আলতো চাপুন সাধারণ -> পুনরায় সেট করুন -> সমস্ত সেটিংস পুনরায় সেট করুন । আপনার পাসকোড প্রবেশ করান, তারপরে আলতো চাপুন সমস্ত সেটিংস পুনরায় সেট করুন যখন নিশ্চিতকরণ পপ-আপ পর্দায় প্রদর্শিত হবে appears সেটিংস পুনরায় সেট করার পরে, আপনার আইফোনটি আবার শুরু হবে।\nএগারDFU আপনার আইফোন পুনরুদ্ধার\nএকটি ডিএফইউ পুনরুদ্ধার হ'ল আইফোন পুনরুদ্ধারের গভীরতম ধরণের এবং একটি অবিরাম সফ্টওয়্যার সমস্যা সমাধানের জন্য সর্বশেষের চেষ্টা। কোনও ডিএফইউ পুনরুদ্ধার করার আগে, আমরা আপনার আইফোনটির একটি ব্যাকআপ সংরক্ষণের পরামর্শ দিচ্ছি যাতে আপনি আপনার পরিচিতি, ফটো এবং অন্যান্য ডেটা হারাবেন না। আমাদের নিবন্ধটি একবার দেখুন আইফোনটি কীভাবে পুনরুদ্ধার করবেন এই পদক্ষেপটি কীভাবে সম্পন্ন করতে হয় তা শিখতে।\n12।আপনার আইফোনটি মেরামত করুন\nআপনি যদি এটিকে এতদূর তৈরি করে ফেলেছেন এবং ফেস আইডি এখনও কাজ না করে, আপনার আইফোনটি মেরামত করা দরকার হতে পারে। আপনি যদি আইফোনটি এখনও ওয়ারেন্টির অধীনে থাকেন তবে আমরা আপনাকে আপনার স্থানীয় অ্যাপল স্টোর থেকে আপনার আইফোন আনার পরামর্শ দিই। প্রথমে অ্যাপয়েন্টমেন্ট করার কথা মনে রাখবেন!\nআপনি যদি আইফোনটি কোনও ওয়্যারেন্টি দ্বারা আচ্ছাদিত না হন তবে আমরা পালস, একটি আইফোন মেরামত পরিষেবা আসার প্রস্তাব দিই তোমাকে , আপনি ঘরে আছেন, কাজ করছেন, বা কোনও কফির জন্য বাইরে আছেন। একজন প্রত্যয়িত টেকনিশিয়ান আপনাকে এক ঘন্টার মধ্যে আপনার সাথে দেখা করার জন্য এবং আপনার আইফোনটিকে ঘটনাস্থলে ফিক্স করার জন্য পাঠানো হবে - এবং কখনও কখনও তারা এটি অ্যাপলের চেয়ে কম দামের জন্য করে দেবে!\nনতুন মুখের ফেস আইডি!\nফেস আইডি আবার কাজ করছে এবং আপনি অবশেষে আপনার হাসি দিয়ে আপনার আইফোনটি আনলক করতে পারেন। ফেস আইডি আপনার আইফোনটিতে কাজ না করার সময় আপনি কী করবেন তা এখনই জানেন, আপনার বন্ধু এবং পরিবার সমস্যাটি সমাধানের চেহারায় নীল হয়ে যাওয়ার আগে এই নিবন্ধটি সোশ্যাল মিডিয়ায় শেয়ার করার বিষয়টি নিশ্চিত করুন। আপনি ফেস আইডি সম্পর্কে আপনার মতামতটি কী তা জানতে নীচের মন্তব্য বিভাগে আপনার কাছ থেকে শুনতে আগ্রহী!\nডেভিড এল এবং ডেভিড পি।


ব্রিট বাংলা ডেস্ক :: রাষ্ট্রপতির ভাষণের ওপর আনীত ধন্যবাদ প্রস্তাব নিয়ে সাধারণ আলোচনায় সরকার দলীয় সংসদ সদস্যরা বলেছেন, বিএনপি এখনও পরাজিত পাকিস্তানের স্বপ্ন দেখেন। পাকিস্তানের চেয়েও বেশি পাকিস্তানপ্রেমী হয়ে কথা বলেন। কিন্তু দেশের জনগণ কোনদিন এসব পাকিপ্রেমীদের মেনে নেবে না। জাতির পিতার বঙ্গবন্ধু শেখ মুজিবুর রহমানের খুনি মোশতাক ও জিয়াউর রহমানের মরণোত্তর বিচারের জন্য সংসদে একটি বিল পাশের দাবি জানান তারা।\nআজ বৃহস্পতিবার রাতে জাতীয় সংসদ অধিবেশনে ওই আলোচনায় সভাপতিত্ব করেন স্পিকার ড. শিরীন শারমিন চৌধুরী। আলোচনায় অংশ নেন তথ্য প্রতিমন্ত্রী ডা. মুরাদ হাসান, শিক্ষা উপমন্ত্রী ব্যারিস্টার মুহিবুল হাসান চৌধুরী নওফেল, সরকারি দলের পংকজ দেবনাথ, জাফর আলম ও রুবিনা আখতার ও ওয়ার্কার্স পার্টির লুৎফুন্নেসা খান।\nতথ্য প্রতিমন্ত্রী ডা. মুরাদ হাসান বলেন, সারা বিশ্ব দেখছে, বাংলাদেশ আজ উন্নয়নের মহাসড়ক দিয়ে দুর্বার গতিতে এগিয়ে যাচ্ছে। প্রধানমন্ত্রী শেখ হাসিনা দিনরাত অক্লান্ত পরিশ্রম করে তাঁর মেধা-মনন, সাহসী পদক্ষেপের মাধ্যমে বাংলাদেশকে বিশ্বের সামনে উন্নয়নের রোলমডেল হিসেবে পরিণত করেছেন।\nতিনি বলেন, বঙ্গবন্ধু হত্যাকাণ্ডের অন্যতম মাস্টারমাইন্ড হচ্ছে খুনি মোশতাক ও জিয়াউর রহমান গং। বিএনপির একজন চেয়ারম্যান এতিমের টাকা আত্মসাত করে কারাগারে সাজা খাটছেন। আর খুনি জিয়াপুত্র মহাদুর্নীতিবাজ তারেক রহমান দেশের একজন কুলাঙ্গার। ২১ আগস্ট গ্রেনেড হামলা করে বঙ্গবন্ধুর কন্যাসহ আওয়ামী লীগের সকল জাতীয় নেতাকে হত্যা করতে চেয়েছিল। এই মামলার আসামি কুলাঙ্গার তারেক রহমান লন্ডন থেকে স্কাইপির মাধ্যমে দেশের রাজনীতি নিয়ন্ত্রণ করতে চাইছে। যারা জাতির পিতাকে নিয়ে কটু কথা বলবে তাদের এই সংসদের মাধ্যমে সিদ্ধান্ত নেওয়া দরকার।\nতিনি খুনি মোশতাক ও জিয়ার মরণোত্তর বিচারের জন্য সংসদে একটি বিল পাশের দাবি জানান।\nউপমন্ত্রী ব্যারিস্টার মুহিবুল হাসান চৌধুরী নওফেল বলেন, বঙ্গবন্ধুর হত্যাকাণ্ডের বিচারের পথ রুদ্ধ করেছিলেন অবৈধভাবে ক্ষমতা দখলকারী সামরিক স্বৈরাচার জিয়াউর রহমান। কিন্তু খুনিদের শেষ রক্ষা হয়নি। প্রধানমন্ত্রী শেখ হাসিনার নেতৃত্বে বাংলাদেশ আজ সমৃদ্ধির মহাসোপানে এগিয়ে চলেছে, তা রাষ্ট্রপতির ভাষণের দলিলে উঠে এসেছে। অনভূক্তিমূলক উন্নয়নের জন্য সারাবিশ্বে প্রধানমন্ত্রী শেখ হাসিনা সমাদৃত ও প্রশংসিত হচ্ছেন। মাত্র দুই মেয়াদে শিক্ষার হার ৫০ ভাগ থেকে ৭০ ভাগে উন্নীত করেছেন তিনি। নকল ও প্রশ্নপত্র ফাঁস বন্ধ করে শিক্ষাখাতে অভাবনীয় সাফল্যে অর্জিত হয়েছে। শুধু খালেদা জিয়া আদালতের মাধ্যমে অভিযুক্ত নন, তাঁর দুই পুত্র আন্তর্জাতিকভাবে দুর্নীতিবাজ হিসেবে স্বীকৃত। সেই বিএনপি দুর্নীতি নিয়ে কথা বলেন কোন মুখে?\nওয়ার্কার্স পার্টির লুৎফুন্নেসা খান বলেন, নারীদের এখন নিরাপত্তা নেই। নারী ও শিশু ধর্ষণ আশঙ্কাজনক হারে বেড়েই চলেছে। বিচারহীনতার সংস্কৃতি, দীর্ঘসূত্রিতা, মারণঘাতি মাদক এর অন্যতম কারণ। বায়ুদুষণের দিক থেকে সারাবিশ্বের মধ্যে বাংলাদেশ আজ পঞ্চম। এসব দিকে এখন নজর দিতে হবে।\nসরকারি দলের পংকজ দেবনাথ বলেন, শেখ হাসিনার নেতৃত্বে বাংলাদেশের উন্নয়নের মহাযাত্রার একটি প্রামাণ্য দলিল। বিএনপি-জামায়াতের নির্বাচন বিমুখতা, অগ্নিসন্ত্রাস, নাশকতাসহ শত ষড়যন্ত্র মোকাবেলা করে প্রধানমন্ত্রী শান্তি-উন্নয়ন ও অগ্রগতির মহাসড়ক দিয়ে দেশকে এগিয়ে নিয়ে যাচ্ছেন। কিন্তু বিএনপি নেতারা এখনও পাকিস্তানের স্বপ্ন দেখেন।\nতিনি সরস্বতী পুজোর দিন সিটি করপোরেশন নির্বাচন দেওয়া কোন ষড়যন্ত্র কি না, তা খতিয়ে দেখার আহ্বান জানান।\nআওয়ামী লীগের সংসদ সদস্য জাফর আলম বিএনপি-জামায়াত জোট সরকারের কঠোর সমালোচনা করে বলেন, খালেদা জিয়া ও তারেক জিয়া এই মা-বেটা মিলে দেশকে গিলে খেতে চেয়েছিল। কিন্তু তাদের শেষ রক্ষা হয়নি।


কীভাবে PTX ফাইল কে পিডিএফে কনভার্ট করবেন? - PDF24\nকীভাবে PTX ফাইল কে পিডিএফে কনভার্ট করবেন?\nপেইজটি ব্যাখ্যা করে কীভাবে আপনি PDF24 Creator ব্যবহার করে কীভাবে PTX ফাইল কে পিডিএফে কনভার্ট করবেন। এই কনভার্সন পদ্ধতিটি খুবই সহজ ও ফ্রি। PDF24 CREATOR আপনার জন্য একটি PDF Printer ইন্সটল করে দেয় যা .ptx ফাইলকে প্রিন্ট করে যাতে করে আপনি ফাইলটি পিডিএফে কনভার্ট করতে পারেন।\nPTXকে পিডিএফে কনভার্ট করতে আপনার কি প্রয়োজন এবং কীভাবে আপনি PTX ফাইলকে পিডিএফে কনভার্ট করবেন।\nPTXএই ধরণের ফাইল বা .ptx ফাইলকে পিডিএফ প্রিন্টারের সাহায্যে খুব সহজেই পিডিএফে কনভার্ট করা যায়।\nএইভাবে, আপনি প্রিন্ট করা যায় এমন যেকোন ফাইলের পিডিএফ ভার্সন তৈরি করতে পারেন। শুধু যেকোন রিডারের সাহায্যে ফাইলটি ওপেন করুন, "প্রিন্ট" বাটনে ক্লিক করুন, Virtual PDF Printer নির্বাচন করুন এবং "প্রিন্ট" এ ক্লিক করুন। আপনার যদি PTX ফাইলের রিডার থাকে এবং সেটি প্রিন্ট করা যায়, তবে আপনি সেটিকে পিডিএফ এ কনভার্ট করতে পারবেন।\nএই পেইজ থেকে PDF24 PDF Printer ডাউনলোড করা যাবে। "ডাউনলোড" বাটনে ক্লিক করুন এবং পিডিএ তৈরিকারী ডাউনলোড করুন। সফটওয়্যারটি ইন্সটল করুন। ইন্সটল করার পর আপনি একটি নতুন প্রিন্টার পাবেন যা উইন্ডোজ সিস্টেমে রেজিস্টার্ড এবং আপনি এটি ব্যবহার করে .ptx ফাইল বা প্রিন্টযোগ্য যেকোন ফাইল কে পিডিএফে কনভার্ট করতে পারবেন।\nওপেন করতে পারে এমন একটি রিডার দিয়ে .ptx ফাইলটি ওপেন করুন।\nPTX ফাইলকে পিডিএফে কনভার্ট করার বিকল্প উপায়\nPDF24 বেশ কিছু অনলাইন টুল সরবরাহ করে যা ব্যবহার করে পিডিএফ ফাইল তৈরী করা যায়। সমর্থিত ফাইলগুলো অথবা PTX ফাইলটি সমর্থিত হয়। এই কনভার্টার সার্ভিসটির বিভিন্ন ইন্টারফেস রয়েছে। এদের মধ্যে দুটি হল\nPDF24 Online PDF Converter পিডিএফে কনভার্ট করা যায় এমন অনেক ফাইল সমর্থন করে। আপনি যেই PTX ফাইলটি পিডিএফ এ কনভার্ট করতে চান তা বাছাই করুন, "রূপান্তর" বাটনে ক্লিক করুন এবং আপনার ফাইলের একটি পিডিএফ ভার্সন পান।\nএছাড়াও একটি PDF24 ই-মেইল কনভার্টার রয়েছে যা ব্যবহার করে ফাইলকে পিডিএফে কনভার্ট করা যায়। Email PDF Converter সার্ভিসে ই-মেইল করুন, আপনার PTX ফাইলটি সংযুক্ত করুন, এবং কিছু সময় পর আপনি ফেরত পাবেন ফাইলটির একটি পিডিএফ ভার্সন!\nPTX ফাইল সম্পর্কে আরও তথ্য যা আপনাকে একটি যথাযথ রিডার খুঁজে পেতে সাহায্য করবে যাতে করে আপনি পিডুএফ প্রিন্টারে ফাইলটি সহজেই প্রিন্ট করতে পারেন।\nফাইল এক্সটেনশানঃ .ptx\nবিবরণঃ Pro Tools 10 session file\nJS ➜ PDF PDF Program PDF Generator CreatingaPDF file PDF Software PC3 ➜ PDF Virtual PDF Printer DVP ➜ PDF Create PDF files for free HTML PDF Converter


মার্কিনীদের মতো আমাদেরও কী কোন সঞ্চয় থাকবে না? || উপ-সম্পাদকীয় || জনকন্ঠ\nমার্কিনীদের মতো আমাদেরও কী কোন সঞ্চয় থাকবে না?\nসুশীল ও বুদ্ধিজীবী শ্রেণীর ১৭ জনের সবারই বাংলাদেশ ছাড়াও বিদেশী আরেকটি দেশের পাসপোর্ট রয়েছে। শুনলাম বনানীতে আলীশান বাড়িও আছে। প্রত্যেকের সন্তানরাই বিদেশে পড়াশোনা করছে। এই ১৭ জনকেই দেখা যায় বাংলাদেশের প্রধান দুই নেত্রীকে পরামর্শ দান করতে। এদের মধ্যে যাকে সবচেয়ে বড় মাপের সুশীল বলে বিবেচনা করা হয়, সেই ভদ্রলোকটি ১৯৭৮ সালে গুলশানে ১০ কাঠার প্লট পান। ১৯৮২ সালে সেখানে বাড়ি নির্মাণ করেছেন। কিন্তু এখন পর্যন্ত সেই ভবনের ট্যাক্স প্রদান করেননি। যদিও তার মুখে বিভিন্ন সেক্টরের আয়-ব্যায়ের হিসাব চাওয়া হয়। স্বচ্ছতা, জবাবদিহিতার কথা উচ্চারিত হয়’-একটি বহুল প্রচারিত কাগজের মঙ্গলবারের এই সংবাদটি পাঠ করে আমার এক পরিচিতিজন ও বন্ধু জানতে চান এই ১৭ জনকে, আবার কেইবা সবচেয়ে বড় মাপের সুশীল ভদ্রলোক যিনি গুলশানে ১০ কাঠার ওপর তৈরি বাড়ির মালিক। বলা বাহুল্য, আমি অজ্ঞতা প্রকাশ করি। করি, কারণ ঐ জগতের সঙ্গে আমার পরিচয় কম। তবে বলতে দ্বিধা নেই, প্রতিদিন বিভিন্ন লোকের কাছে যেসব কথা শুনি, নানা উপলক্ষে যেসব গল্প, সত্যকথা, অভিজ্ঞতার কথা শুনি তাতে ১৭ জন নিয়ে আমার কোন উৎসাহই জাগে না। কারণ দেশে হাজার হাজার ‘১৭ জন’ আছে। এসব লোককে আজকাল রাস্তাঘাটে পাওয়া যায়। এমন খুব কম লোকই পাই যাদের ছেলেমেয়ে, স্ত্রী-শ্যালিকা, ভাই, ভাতিজা বিলেত, আমেরিকা, ইউরোপ, কানাডা, অস্ট্রেলিয়া নিউজিল্যান্ড, থাইল্যান্ড, সিঙ্গাপুার, এমনকী চীনে নেই। এর মধ্যে বড় বড় আমলা-কামলা, ব্যবসায়ী- শিল্পপতি, রাজনীতিবিদ, ছাত্র নেতা, বাম-ডান নেতা থেকে শুরু করে সাধারণ মধ্যবিত্তও আছে। এদের অনেকেই দুই দেশের পাসপোর্টহোল্ডার। বস্তুত দুই দেশের পাসপোর্ট হোল্ডার নয় এমন এক ব্যক্তিই এখন দুর্লভ খবরের বিষয়। এটা এখন সামাজিক মর্যাদার একটা বিষয়। বিদেশে কেউ নেই এমন ব্যক্তি এখন হতভাগাই বটে! অপরদিকে প্রবাসী বাংলাদেশীর মর্যাদা অনেক বেশি। এসবের কারণ-অকারণে আমি যাব না। তবে একদিন না একদিন একথা উঠবেই-দুই দেশের পাসপোর্টহোল্ডারররা কারা?\nদুই দেশের পাসপোর্ট নয়, এমন কী নয় সকল দেশের আমি আলোচনা করতে চাই এমন একটা দেশের সঞ্চয় সম্পর্কে যে দেশে বাংলাদেশীরা যেতে পারলে তাকে তারা স্বর্গপ্রাপ্তি বলে মনে করে। বোধগম্যভাবেই সেই দেশটি এই মুহূর্তে মার্কিন যুক্তরাষ্ট্র। সেই দেশের লোকের অবস্থা কী এবং তাদের সঞ্চয়ের স্তর কী- এই সম্পর্কে গত ১০ নবেম্বর একটা খবর ছাপা হয়েছে। সেই খবরে বলা হচ্ছে, যুক্তরাষ্ট্রে প্রতি তিনজনের মধ্যে একজনের সঞ্চয়ী হিসাব নেই অথবা থাকলেও তাতে ১০০০ ডলার অথবা তারও কম ব্যালেন্স থাকে। দ্বিতীয় খবর, ৩৫ থেকে ৫৪ বছর বয়সী ৩১ শতাংশ নাগরিকের কোন সঞ্চয় নেই। আর ১৮ থেকে ৩৪ বছর বয়সীদের মধ্যে ২৯ শতাংশের কোন ব্যাংক হিসাব নেই। খবরটিতে বলা হয়েছে, কম বয়স্ক মার্কিনীদের মধ্যে কপর্দকশূন্য হওয়ার একটা ঝোঁক রয়েছে। অন্যদিকে পর্যাপ্ত সঞ্চয় রয়েছে শুধু বয়স্ক ও উচ্চ আয়ের ব্যক্তিদের। এটি একটি জরিপের ফল। ঐ ফলে আরও বলা হয়েছে, আমেরিকানদের এই সঞ্চয় দৈন্যের বিষয়টি খুবই উদ্বেগজনক। জরুরী প্রয়োজন মেটানোর মতো নগদ অর্থও তাদের নেই। এই পরিস্থিতিতে তাদের ধারদেনা করতে হয়, বন্ধু-বান্ধব ও পরিবারের অন্য সদস্যদের ওপর নির্ভর করতে হয়। অপ্রত্যাশিত ব্যয় মেটানোর জন্য তাদের অবসর ভাতার টাকাও চলে যায়। আমি মার্কিন যুক্তরাষ্ট্র কিংবা ইউরোপীয় দেশগুলো সম্পর্কে সবিশেষ জানি না, চাক্ষুস তো নয়ই। দেখি বা বুঝি তা খবরের কাগজ পড়ে, টেলিভিশন দেখে, মানুষের অভিজ্ঞতার কথা শুনে। কিছুদিন আগে একটি খবরে দেখলাম মার্কিন পরিবারগুলোর প্রায় এক-তৃতীয়াংশ পিতা-মাতা তাদের সন্তানদের দুপুরের খাবারের জন্য নিজেরা দুপুরের খাবার বর্জন করেন। এ ধরনের খবর প্রায়শই পড়ি। এসব খবর যুক্তরাষ্ট্রের গবেষণা প্রতিষ্ঠানগুলোই প্রকাশ করে। স্পষ্টত বোঝা যায় ঐ দেশে সম্পদ ও সঞ্চয় আছে ধনীদের, মহাধনীদের হাতে। সেখানে সাধারণ লোক, নিম্নবিত্ত, মধ্যবিত্ত বলতে কিছু নেই কার্যত। স্পষ্টত তারা ঋণ করে চলে। জন্ম থেকে মৃত্যু পর্যন্ত তারা ঋণ করে চলে। ‘ঋণং কৃত্বং ঘৃতং পিবেৎ, যাবৎ জীবেৎ সুখং জীবেৎ’। এই সম্ভবত তাদের নীতি যা ছিল এক সময় ২৫০০ বছর আগে ভারতীয় দার্শনিক চার্বাকের দর্শন। আমেরিকানরা যে দুনিয়ার সবচেয়ে ঋণগ্রস্ত জাতি এ খবর তারা দু’দিন পর পর আমাদের জানায়।\nআমার প্রশ্ন- এ হেন একটা দেশে যাওয়ার জন্য আমাদের দেশের মন্ত্রী-মিনিস্টার, সচিব, রাজনৈতিক নেতা, ছাত্রনেতা, মধ্যবিত্ত, উকিল, ব্যারিস্টার, ডাক্তার-মোক্তার, ব্যাংকার, কবি-সাহিত্যিক, এ্যাকাউন্ট্যান্টে, আর্কিটেক্ট, সামরিক-বেসামরিক উচ্চপদস্থ আমলারা কেন এত পাগল? সেখানে গিয়ে ঋণ করে খাওয়ার জন্য, সেখানে গিয়ে ছেলে পিলেদের খাবার দিতে গিয়ে নিজে না খেয়ে থাকার জন্য, সেখানে গিয়ে কোন সঞ্চয় না করার জন্য? অনেক প্রশ্ন। দুই-একটা উত্তরও আছে। যারা যায় তারা শুধু যায় না, তারা ‘লোটা-কম্বল’ নিয়েই যায়। কাজেই ভাতের অভাব হওয়ার কথা নয়। সঞ্চয়েরও দরকার নেই। কম্বল ঝাড়া দিলেই ডলার পাওয়া যায়। দ্বিতীয় কথা সেখানে টাকা সঞ্চয় না করলেও চলে। রাষ্ট্র বৃদ্ধ বয়সে খাওয়ায়, বৃদ্ধ বয়সে চিকিৎসার ব্যবস্থা করে। এসব কথা শুনি। তাহলে এ প্রশ্ন কেন যে মধ্যবিত্ত বাবা-মাকে শিশুর দুধের জন্য একবেলার খাবার পরিত্যাগ করতে হয়। কত কথা তাদের সম্বন্ধে। চাকরির কোন অভাব নেই। আবার দেখি দুদিন পরপর দশ শতাংশ, পনেরো শতাংশ, পাঁচ শতাংশ লোক বেকার। এসবের অর্থ বুঝি না। তবে একটা কথা বোঝা যায় ওখানে এক টাকা রোজগার করলে বাংলাদেশে তা ৮০ টাকা হয়। টাকাই টাকা। এক ডলারে ৮০ টাকা কিন্তু মধ্যবিত্তের টাকা বাংলাদেশে আসে না বলেই অনুমান। টাকা পাঠায় কৃষকের ও শ্রমিকের ছেলেরা, যারা পৃথিবীর বিভিন্ন দেশে কাজ করে। তারা দেশেও ফিরে আসে। দুই দেশের পাসপোর্ট হোল্ডাররা এখানকারটাও খায়, ওখানকারটাও খায়। কেউ কিছু বলে না।\nবুঝলাম, আমেরিকায় না হয় সঞ্চয় না থাকলেও চলে। একথাই বাকী করে বলি। কারণ দেখা যাচ্ছে সঞ্চয় না থাকায় তারাই এখন উদ্বেগ প্রকাশ করছে। তবু ধরে নিলাম ওদের সঞ্চয় লাগে না, রাষ্ট্র অনেক কিছু দেখাশোনা করে। কিন্তু আমরা? আমাদের কী অবস্থা? আমাদের কী-সঞ্চয় ছাড়া চলবে? আমি মনে করি না। আমাদের রাষ্ট্র ‘কিল দেবার গোঁসাই, ভাত দেবার নয়’। ভাত কিছুটা গরিবদের, অতিদরিদ্রদের দিতে পারে। কিন্তু নিম্নবিত্ত, মধ্যবিত্তের ভাত কে দেবে? অসুখে-বিসুখে কে দেখবে তাকে? প্রাইভেট হাসপাতালে ভর্তি হলে তাকে জোর করে দুদিনের জায়গায় দশদিন রেখে যে দুই লায় টাকার বিল ধরিয়ে দেবে তার টাকা কে দেবে? মেডিক্যাল টেস্টের টাকা কে দেবে? ভাল স্কুলে পড়ার জন্য টাকা কে দেবে? রাষ্ট্র এসব দায়িত্ব নেবে না। ধনীরা, ব্যবসায়ীরা রাষ্ট্রের আপনজন, বন্ধু। অতি দরিদ্ররা ক্ষেপে যেতে পারে এই ভয়ে তাদের কিছুটা খাতির করতে হয়। এটা বাজার অর্থনীতির ‘কাফ্ফারা’। শোষণ করলে কিছুটা আদরও করতে হয়- দুই কেজি চাল দিয়ে। কিন্তু মধ্যবিত্ত? তার জন্য সামাজিক নিরাপত্তা নেই। তার সঞ্চয়ই একমাত্র উপায়। সে কিছু কিছু সঞ্চয় করবে, তা ব্যাংকে রাখবে, সঞ্চয়পত্র কিনবে। শেয়ার বাজার বস্তুত মধ্যবিত্তের নয়। বড়ই গোলমেলে বাজার। তুলেমূলে সব যায়।\nআর কোথায় সঞ্চয় করবে? সঞ্চয়ের জায়গা নেই। কিডনির সমস্যা হলে, ক্যান্সারের পেশেন্ট হলে, হার্টের রোগী হলে কে দেখবে তাকে? একজন স্পেশালিস্ট ডাক্তারের ফি হাজার টাকা। যতবার যাবেন ততবার হাজার টাকা- কোন রেয়াত নেই। অতএব আমেরিকার মতো আমাদের লোকদের ব্যাংক এ্যাকাউন্ট না থাকলে চলবে না, তাদের মতো আমাদের সঞ্চয়পত্র না থাকলে চলবে না। আমাদের সঞ্চয় লাগবে। চীন, ভারত, শ্রীলঙ্কার সঞ্চয় হার আমাদের চেয়ে বেশি। তারা বেশ এগিয়েও তাই। আমাদের সঞ্চয়ের হার খুবই নিচু। খারাপ খবর সঞ্চয়ের পরিমাণ এক জায়গায় আটকা। জাতীয় সঞ্চয়ের হার ২০১০-১১ সালে ছিল ২৮ দশমিক ৮ শতাংশ। ২০১৪-১৫ অর্থবছরে এর পরিমাণ হ্রাস পেয়ে হয় ২৮ দশমিক ১ শতাংশ। মাভৈঃ। কী পারফরম্যান্স এই ক্ষেত্রে! এর প্রতিফলন দেখা যায় বেসরকারী বিনিয়োগে। ২০১০-১১ থেকে ২০১৪-১৫ অর্থবছরের মধ্যে বেসরকারী খাতের বিনিয়োগ দশমিক সাত শতাংশ হ্রাস পেয়েছে। ছিল ১৯ দশমিক ৫ শতাংশ। হ্রাস পেয়ে হয়েছে ১৮ দশমিক ৮ শতাংশ। এরপরও খবর আছে। বেসরকারী সঞ্চয়ের একটা বড় অংশ বিখ্যাত ‘ফোর টুয়েন্টিরা’ মেরে দিচ্ছে। ‘ডেস্টিনি’, ‘যুবক’, যশোরের ‘কাজল ব্রাদার্স’ ইত্যাদি তার উদাহরণ। এতদসত্ত্বে¡ও এদেশের মধ্যবিত্ত, নিম্নবিত্ত কষ্ট করে হলেও কিছুটা সঞ্চয় করার চেষ্টা করে। পোস্ট অফিসে অথবা ব্যাংকের ব্রাঞ্চে গেলে দেখা যাবে পর্দানশিন মহিলারা পর্যন্ত লাইন দিয়ে বসে আছেন পরিবার সঞ্চয়পত্র কেনার জন্য, এর ওপর থেকে সুদের টাকা তোলার জন্য। আর যাই হোক মানুষ সঞ্চয়ের অভ্যাস বেশ কিছুটা গড়ে তুলেছে। এর ফলে ব্যাংকে এখন মেয়াদী আমানতের পরিমাণ ৮০-৮২ শতাংশ। তলবী আমানত কম। পাকিস্তান আমলের তুলনায় ঠিক উল্টো। এই সঞ্চয় অভ্যাসটাকে নষ্ট করে আমেরিকানদের মতো আমাদের ঋণে জর্জরিত জাতিতে পরিণত করতে একশ্রেণীর লোক উঠেপড়ে লেগেছে বলে মনে হয়। এর মধ্যে দুই দেশের পাসপোর্টহোল্ডারদের কেউ কেউ আছে বলে দৃশ্যমান। এ ধরনের লোক কেন্দ্রীয় ব্যাংকে আছে। সরকারে আছে। ব্যবসায়ীরা তো আছেনই। দেখা যায় এক শ্রেণীর প-িত, বিশ্বব্যাংকের নিচ স্তরে কাজ করা কিছু লোক, নানা কারণে বিদেশের বিশ্ববিদ্যালয়ে চাকরি পাওয়া শিক্ষকদের কেউ কেউ সুযোগ পেলেই ব্যাংক আমানতের ওপর চড়াও হয়, সঞ্চয়পত্রের ওপর চড়াও হয়। বিশেষ করে সুদের হারের ওপর। তারা বলে এতে নাকি বাজার অর্থনীতি নষ্ট ও প্রতিযোগিতা নষ্ট হয়। আরও কত যুক্তি। এদের কাজই হলো বাংলাদেশকে আমেরিকা বানানো যেখানে লোকের সঞ্চয় থাকবে না। জরুরী প্রয়োজনে যেখানে তাদের ঋণ করতে হবে। তা না হলে কী করে বলা হয় ব্যাংক আমানত, সঞ্চয়পত্র ও কোম্পানির শেয়ার তুল্য কোন প্রোডাক্ট? বলাই বাহুল্য, এই তিনটি প্রোডাক্ট আকারে-প্রকারে, বৈশিষ্ট্যে ও তারল্যে ভিন্ন বস্তু। আর বাজার অর্থনীতি কী শুধু এই ক্ষেত্রেই? ব্যবসায়ীদের ভর্তুকিতে ঋণ দেয়া, রফতানিতে ভর্তুকি দেয়া, যারা উৎপাদনমূলক কোন কাজে জড়িত নয় তাদের বোনাস দেয়া, যেখানে কোন প্রতিযোগিতা নেই সেই কেন্দ্রীয় ব্যাংকের কর্মচারীকে বোনাস দেয়া, ঋণ দিয়ে কনসালটেন্সির নামে বিরাট অঙ্কের টাকা বিশ্বব্যাংক জাতীয় প্রতিষ্ঠান কর্তৃক বিদেশে নিয়ে যাওয়া- এসব কী বাজার অর্থনীতি? সব ব্যাংক মিলে একই সুদ নির্ধারণ করা কী বাজার অর্থনীতি? এসব প্রশ্ন তুলে রাখলাম। ভবিষ্যতে আরও আলোচনা করব। সবচেয়ে বড় কথা আজ থেকে ৭-৮ বছর আগে মার্কিন অর্থনীতি ধসের কালে সে দেশের সরকার যে ট্রিলিয়ন ট্রিলিয়ন ডলার ‘প্যাকেজ ডিলের’ নামে বাজারে ছাড়ল সেটা কোন বাজার অর্থনীতি ছিল?


যে চার বিষয়ে মালদা আজ বিখ্যাত থেকে কুখ্যাত -Deshebideshe\nযে চার বিষয়ে মালদা আজ বিখ্যাত থেকে কুখ্যাত\nকলকাতা, ০৭ জুন- একসময়ে এখানকার আমের খ্যাতি ছিল জগতজোড়া। এখন সেই মালদা পরিচয় টেরর হাব। জালনোট, জঙ্গি, মাদক আর মাফিয়া চার ফ্যাক্টরে কাত। শুধুই সাম্প্রদায়িক উত্তেজনা? নাকি সেটাকে সামনে রেখে বৃহত্তর ষড়যন্ত্র? অন্তর্তদন্তে নেমেছিলাম আমরা। উঠে এল জঙ্গি- জাল নোট, মাদক ও মাফিয়ার যোগসাজশ। আন্তর্জাতিক একটি চক্র যা মালদার বুকে সক্রিয়, যারা দেশজুড়ে বুনছে রাষ্ট্রবিরোধী ষড়যন্ত্রের জাল । রাতের ঘুম কেড়ে নিয়েছে কেন্দ্রীয় স্বরাষ্ট্রমন্ত্রকের। রাতারাতি NIA -র মতো গোয়েন্দা সংস্থার রেডারেও মালদা।\nফ্যাক্টর ১: জাল নোট\nজাল নোট মামলায় গত ৫ বছরে যতজন গ্রেফতার হয়েছে তার ৯৫ শতাংশই মালদার বাসিন্দা।অর্থনৈতিক গোয়েন্দা বিভাগের হিসাব অনুযায়ী দেশে প্রতিবছর যত জালনোট ঢোকে তার ৯০ শতাংশ দেশে ঢোকে মালদা লাগোয়া বাংলাদেশ সীমান্ত দিয়ে\nফ্যাক্টর ২: মাদক\nমালদা জেলা জুড়ে চলছে বেলাগাম আফিম চাষ। কালিয়াচক ১,২,৩ জাতীয় সড়কের দুধার ধরে প্রকাশ্যেই রমরমিয়ে চলছে আফিম চাষ। আফিম চাষের পিছনেও সক্রিয় আন্তর্জাতিক মাদক ব্যবসায়ী চক্র।\nফ্যাক্টর ৩: জঙ্গি যোগ\nজাল নোট বা মাদক শুধু নয়। গোয়েন্দাদের দাবি জেহাদিদেরও আঁতুরঘর মালদা। খাগড়াগড় বিস্ফোরণের অন্যতম মূল মাথা জিয়াউল হকের বাড়ি মালদায়।জিয়াউল ছাড়াও মালদায় JMB -র একাধিক মডিউল সক্রিয়।অন্যান্য জেহাদি জঙ্গি সংগঠনের সক্রিয় যাতায়াত রয়েছে মালদায়।শীর্ষ লস্কর নেতা আব্দুল করিম তুণ্ডাও বেশকয়েকবছর কাটিয়ে ছিল মালদা।\nফ্যাক্টর ৪: মাফিয়ারাজ\nমাদক ও জালনোটকে ঘিরে প্রতিদিন কয়েকশো কোটি টাকার ব্যবসা চলে মালদায়। মাদক ও জালনোট কারবারিদের মদতেই চলছে বেআইনি অস্ত্রের রমরমা মাফিয়া রাজ জঙ্গি, জালনোট, মাদক আলাদা আলাদ নয়, বৃহত্তর ষড়যন্ত্রের অঙ্গ। আর এই ষড়যন্ত্রের পিছনে রয়েছে আন্তর্জাতিক যোগ।


Purbasha – পূর্বাশা ইসি পুনর্গঠন ও নির্বাচন নিয়ে অবস্থান জানালো সরকার, যুক্তরাষ্ট্র, চীন এবং সৌদি আরবের রাষ্ট্রদূত অনুপস্থিত ইসি পুনর্গঠন ও নির্বাচন নিয়ে অবস্থান জানালো সরকার, যুক্তরাষ্ট্র, চীন এবং সৌদি আরবের রাষ্ট্রদূত অনুপস্থিত - Purbasha – পূর্বাশা\nপ্রচ্ছদ » জাতীয় » ইসি পুনর্গঠন ও নির্বাচন নিয়ে অবস্থান জানালো সরকার, যুক্তরাষ্ট্র, চীন এবং সৌদি আরবের রাষ্ট্রদূত অনুপস্থিত\nপূর্ববর্তী তৃতীয়বারের মত নাসিকের মেয়র আইভী\nপরবর্তী বাংলাদেশকে একটি উন্নত ও সমৃদ্ধশালী দেশে রূপান্তর করাই আমাদের লক্ষ্য: শেখ হাসিনা\nনির্বাচন কমিশন পুনর্গঠন, রাজনৈতিক দলগুলোর সঙ্গে প্রেসিডেন্টের চলমান সংলাপ, ডিজিটাল নিরাপত্তা আইন এবং নির্বাচন নিয়ে কূটনীতিকদের আনুষ্ঠানিকভাবে ব্রিফ করেছে সরকার। সরকারের প্রতিনিধিরা বিদেশী বন্ধুদের জানিয়েছেন, গণতন্ত্রে উন্নতির শেষ নেই, বাংলাদেশও তাই মনে করে। ভবিষ্যতে আরও অংশগ্রহণমূলক নির্বাচন আয়োজনে সরকার বদ্ধপরিকর। রবিবার সকালে ফরেন সার্ভিস একাডেমিতে পররাষ্ট্র মন্ত্রণালয়ের আমন্ত্রণে বছরের প্রথম এ কূটনৈতিক ব্রিফিং অনুষ্ঠিত হয়। রুদ্ধদ্বার এ ব্রিফিংয়ে সরকারের পক্ষে পররাষ্ট্রমন্ত্রী ড. একে আব্দুল মোমেন, আইনমন্ত্রী আনিসুল হক, স্থানীয় সরকারমন্ত্রী তাজুল ইসলাম ও পররাষ্ট্র প্রতিমন্ত্রী শাহরিয়ার আলম এমপি কথা বলেন। অনুষ্ঠানের পররাষ্ট্র সচিব মাসুদ বিন মোমেনসহ জ্যেষ্ঠ কর্মকর্তারা উপস্থিত ছিলেন। কূটনৈতিক সূত্র বলছে, ব্রিফিংয়ে ঢাকাস্থ ৫০ বিদেশি মিশন (দূতাবাস, হাইকমিশন এবং কনস্যুলেট) প্রধানকে আমন্ত্রণ জানানো হয়েছিল। এতে প্রায় সবাই অংশ নিলেও যুক্তরাষ্ট্র, চীন এবং সৌদি আরবের রাষ্ট্রদূত বা কোনো প্রতিনিধিকে দেখা যায়নি।\nসূত্র অবশ্য এটা নিশ্চিত করেছে যে, বিদায়ের প্রস্তুতিতে থাকা মার্কিন রাষ্ট্রদূত আর্ল আল মিলার ব্রিফিংয়ের আমন্ত্রণ পাওয়ার পরপরই নিজের অক্ষমতার বিষয়টি মন্ত্রণালয়কে লিখিতভাবে জানান। সৌদি রাষ্ট্রদূত ছুটিতে থাকার বিষয়েও মন্ত্রণালয় অবহিত। তবে চীনা দূতের অনুপস্থিতির কারণ বা ব্যাখ্যা সম্পর্কে এ রিপোর্ট লেখা পর্যন্ত জানা সম্ভব হয়নি। বরাবরই কূটনৈতিক ব্রিফিংগুলো ক্লোজডোর হয়, এবারও তার ব্যতিক্রম নয়। তবে অতীতে ব্রিফিং শুরুর মুহূর্তে গণমাধ্যমে ছবি বা ভিডিও ফুটেজ সরবরাহের ব্যবস্থা থাকলেও এবারে গণমাধ্যমকে আমন্ত্রণই জানানো হয়নি। সূত্র বলছে, করোনা সংক্রমণের ঝুঁকিসহ নানা কারণে সম্পূর্ণ ভিন্ন ফরমেটে অনুষ্ঠিত ব্রিফিংয়ের সূচনা বক্তব্যে পররাষ্ট্রমন্ত্রী ড. মোমেন এলডিসি গ্র্যাজুয়েশনসহ গত বছরে বাংলাদেশের সামগ্রিক অর্জন, অতৃপ্তি এবং চলতি বছরের পরিকল্পনা যা উন্নয়ন এজেন্ডা-২০৩০ এবং ২০৪১-এর সঙ্গে সঙ্গতিপূর্ণ তা তুলে ধরেন।\nব্রিফিংয়ে রোহিঙ্গা সংকটের বিদ্যমান বাস্তবতা এবং বন্ধু রাষ্ট্রগুলোর সহায়তার কথা স্মরণ করে বাস্তুচ্যুতদের প্রত্যাবাসনের প্রক্রিয়া শুরু করতে আন্তর্জাতিক সম্প্রদায়ের একান্ত সহায়তা কামনা করা হয়। গণতন্ত্র, সুশাসন ও মানবাধিকার প্রশ্নে বাংলাদেশের অঙ্গীকার তথা নীতিগত অবস্থান এবং এসব বিষয়ে বর্তমান সরকারের বিভিন্নমুখী উদ্যোগ, দুর্নীতি, সন্ত্রাস ও জঙ্গিবাদের বিরুদ্ধে সরকারের ‘জিরো টলারেন্স’ নীতির বিষয়টি বিদেশি কূটনীতিকদের কাছে স্পষ্ট করা হয়। ব্রিফিংয়ে আইনমন্ত্রী আনিসুল হক নির্বাচন কমিশন পুনর্গঠনের চলমান প্রক্রিয়ার ব্যাখ্যা দেন। স্বপ্রণোদিত ওই ব্যাখ্যায় তিনি এটা স্পষ্ট করেন যে, নির্বাচন কমিশন পুনর্গঠনে প্রেসিডেন্ট বিভিন্ন রাজনৈতিক দলের সঙ্গে সিরিজ সংলাপ ও মতবিনিময় করছেন।\nবিদ্যমান আইনের আওতায় সর্বোত্তম বিকল্প মনে করে এটা করা হচ্ছে। আইনমন্ত্রী বলেন, নির্বাচনী সংস্কার একটি নিরন্তর প্রক্রিয়া। প্রেসিডেন্টের সংলাপ, ইসি গঠনে সার্চ কমিটি তারই অংশ। সরকার আরও ভালো নির্বাচন উপহার দিতে চায় জানিয়ে মন্ত্রী আশা করেন প্রেসিডেন্টের চলমান সংলাপ সফল হবে এবং এর মধ্য দিয়ে একটি গ্রহণযোগ্য নির্বাচন কমিশন গঠন সম্ভব হবে। বিদ্যমান আইনের মধ্য থেকে ইসি পুনর্গঠনে সরকার আন্তরিক জানিয়ে আইনমন্ত্রী বলেন, কোনো ক্ষেত্রেই সরকার আইনের ব্যত্যয় ঘটাবে না। তাছাড়া আইনের বাইরে গিয়ে কারও কোনো আবদার বা দাবি পূরণ যে সম্ভব নয় সেটাও অনেকটা আকার-ইঙ্গিতে তিনি স্পষ্ট করেন বলে জানান উপস্থিত একাধিক কূটনীতিক কাম কর্মকর্তা। তারা জানান, অনুষ্ঠানে আইনমন্ত্রী ডিজিটাল নিরাপত্তা আইনের অপব্যবহার নিয়ে বন্ধু রাষ্ট্র ও উন্নয়ন সহযোগীদের উদ্বেগ নিরসনের চেষ্টা করেন। আইনটির ইতিবাচক দিক তুলে ধরার পাশাপাশি এর অপব্যবহার (মিসইউজ এবং অ্যাবিউজ) নিয়ে সরকার সর্বদা সতর্ক রয়েছে বলে দাবি করেন তিনি। তবে মিস্টার হক কোন প্রেক্ষিতে ডিজিটাল সিকিউরিটি অ্যাক্টের প্রসঙ্গ তোলেন এবং এ নিয়ে সরকারের অবস্থান স্পষ্ট করলেন সে সম্পর্কে তাৎক্ষণিক জানা যায়নি।\nসূত্র জানায়, অনুষ্ঠানে নির্বাচন নিয়ে কূটনীতিকদের ব্রিফ করেন স্থানীয় সরকারমন্ত্রী তাজুল ইসলাম। এ সময় তিনি দেশে সাম্প্রতিক সময়ে কয়েক হাজার ইউনিয়ন, উপজেলা, পৌরসভা নির্বাচন অনুষ্ঠানের চিত্র ও পরিসংখ্যান তুলে ধরেন। এ সময় ‘বিনা প্রতিদ্বন্দ্বিতায়’ নির্বাচিতদের নিয়ে বিদেশি বন্ধু এবং গণমাধ্যমের সমালোচনার জবাব দেন আইনমন্ত্রী। তিনি বলেন, ভোটে উপযুক্ত প্রার্থী অংশগ্রহণ না করলে একজনকে বিনা প্রতিদ্বন্দ্বিতায় নির্বাচিত ঘোষণা করতেই হয়। এটা গণতন্ত্রের নিয়ম। নিয়মের মধ্যেই তা হয়। উন্নত রাষ্ট্রগুলোতেও বিনা প্রতিদ্বন্দ্বিতায় নির্বাচনের রেকর্ড রয়েছে বলে জানান মন্ত্রী। সূত্র জানিয়েছে, ব্রিফিংয়ে রাষ্ট্রদূত, হাইকমিশনার ও মিশনপ্রধানদের বেশিরভাগই নীবর ছিলেন। তবে ঢাকাস্থ বৃটিশ ও জাপানের রাষ্ট্রদূত প্রশ্ন করেছেন। বৃটিশ হাইকমিশনার রবার্ট চ্যাটার্টন ডিকসন এলডিসি গ্র্যাজুয়েশনের এই ট্রানজিশনাল পিরিয়ড বাংলাদেশ কীভাবে পার করার পরিকল্পনা করছে তা জানতে চেয়েছেন। আর জাপানের রাষ্ট্রদূতের জিজ্ঞাসা ছিল বাংলাদেশে বিনিয়োগের পরিবেশ নিয়ে। এখানে সরকারের করার আরও অনেক কিছু রয়েছে মন্তব্য করে তিনি পরিবেশ উন্নয়নের পরামর্শ দেন।\nপররাষ্ট্রমন্ত্রী ও প্রতিমন্ত্রী দূতদের প্রশ্ন এবং মন্তব্যের জবাব দেন বলে জানানো হয়েছে। অনুষ্ঠানে প্রতিমন্ত্রী শাহরিয়ার আলম এমপি রোহিঙ্গাদের জন্য বিদেশি বন্ধু ও উন্নয়ন সহযোগীদের সহায়তা অব্যাহত রাখার অনুরোধ জানান। একই সঙ্গে বাংলাদেশের শান্তি, স্থিতিশীলতা, উন্নয়ন ও অগ্রগতিতে বিদেশি বন্ধুদের সহযোগিতা কামনা করেন। ব্রিফিং শেষে বিদেশি বন্ধুদের আন্তর্জাতিক ফিল্ম ফেস্টিভ্যালে আমন্ত্রণ জানানো হয়। তাদের জন্য তাজিকিস্তানের একটি ছবি প্রদর্শিত হয়। ট্র্যাজেডি-নির্ভর ছবিটি অনেককে ছুঁয়েছে এবং তাদের আবেগাপ্লুত করেছে বলে দাবি করেন এক কর্মকর্তা।\nউল্লেখ্য, গত ১৯শে নভেম্বর সর্বশেষ কূটনৈতিক ব্রিফিং হয়েছিল। সাবেক প্রধানমন্ত্রী বিএনপি চেয়ারপারসন বেগম খালেদা জিয়ার চিকিৎসাসহ সম-সাময়িক ৭ ইস্যুতে ছিল ওই ব্রিফিং। এবারের ব্রিফিংয়ে খালেদা জিয়ার চিকিৎসার প্রসঙ্গটি আসেনি দাবি করে এক কর্মকর্তা মানবজমিনকে গতকাল সন্ধ্যায় বলেন, বিষ্ময়কর বিষয় হচ্ছে নারায়ণগঞ্জ সিটি নির্বাচন চলাকালে অনুষ্ঠিত ব্রিফিংয়ে ওই নির্বাচন নিয়ে কেউ কোনো কথা বলেননি। একই সঙ্গে মানবাধিকার লঙ্ঘনের অভিযোগ তুলে র‌্যাবের বর্তমান ও সাবেক ৭ কর্মকর্তার বিরুদ্ধে জারি হওয়া মার্কিন নিষেধাজ্ঞার প্রসঙ্গও আসেনি।


হেদায়াত - ইসলামিক অনলাইন মিডিয়া\nপ্রচ্ছদ প্রবন্ধ/নিবন্ধ আকাইদ হেদায়াত\nমানবতার হেদায়াতের জন্য পৃথিবীতে কালক্রমে ১ লক্ষ ২৪ হাযার নবী-রাসূল আগমন করেছেন। তাঁদের মধ্যে সর্বশেষ ছিলেন মুহাম্মাদ (ছাঃ)। তাঁর পরে আর কোন নবী আসবেন না। তিনি মানুষকে সত্য-সুন্দরের পথ, কল্যাণের পথ দেখিয়ে গেছেন। মুসলিমের সতত সাধনা সেই হেদায়াত লাভ করা, কল্যাণের পথে চলা। কিন্তু কিভাবে পাওয়া যাবে সে পথ? কিভাবে লাভ হবে হেদায়াত? সে সম্পর্কেই আলোচ্য নিবন্ধের অবতারণা। পরকালে মুক্তির জন্য হেদায়াত অতীব যরূরী। এজন্য আল্লাহ মানুষকে হেদায়াত প্রার্থনার দো‘আ শিখিয়েছেন। মুমিন মাত্রই দৈনন্দিন ৫ ওয়াক্তের ১৭ রাক‘আত ফরয ছালাতে ১৭ বার এবং ১০ বা ১২ রাকা‘আত সুন্নাত ছালাতে সূরা ফাতিহা পাঠের মাধ্যমে আরো ১০/১২ বার আল্লাহর কাছে হেদায়াত প্রার্থনা করে। যেমন কুরআনে এসেছে-\n‘হে আল্লাহ! আমাদেরকে সরল সঠিক পথ প্রদর্শন করুন ’ (ফাতিহা ৬) অর্থাৎ হেদায়াত দিন । আব্দুল্লাহ ইবনে আববাস (রাঃ) হ’তে বর্ণিত আছে, তিনি বলেন, জিবরাঈল (আঃ) বলেছিলেন, হে মুহাম্মাদ (ছাঃ)! আপনি বলুন, اِهْدِنَا الصِّرَاطَ الْمُسْتَقِيْمَ অর্থাৎ ‘আমাদেরকে হেদায়াত বিশিষ্ট পথের উপর প্রতিষ্ঠিত করুন। তা হ’ল আল্লাহর দ্বীন, যার মধ্যে কোন বক্রতা নেই। রাসূলুল্লাহ (ছাঃ) বলেছেন, আল্লাহ তা‘আলা ‘ছিরাতে মুস্তাক্বীম’-এর একটা দৃষ্টান্ত বর্ণনা করেছেন। তাহ’ল এই যে, ঐ পথের দুই দিকে দু’টি প্রাচীর রয়েছে, তাতে কয়েকটি খোলা দরজা আছে, দরজাগুলোর উপর পর্দা লটকানো রয়েছে। আর ছিরাতে মুস্তাক্বীমের প্রবেশ দ্বারে সব সময়ের জন্য একজন আহবানকারী নিযুক্ত আছেন। তিনি বলছেন ‘হে জনমন্ডলী! তোমরা সবাই এই সোজা পথে চলো, অাঁকা-বাঁকা পথে চলোও না। তাহ’লে তোমরা পথভ্রষ্ট হয়ে যাবে।১\nصِرَاطَ الَّذِيْنَ أَنْعَمْتَ عَلَيْهِمْ ‘সেসব লোকদের পথ যাদেরকে আপনি নে‘মত দান করেছেন’ (ফাতেহা ১/৬)। নে‘মতপ্রাপ্ত কারা? তাঁরা হ’ল- مِّنَ النَّبِيِّيْنَ وَالصِّدِّيْقِيْنَ وَالشُّهَدَاء وَالصَّالِحِيْنَ ‘নবীগণ, ছিদ্দীক্বগণ, শহীদগণ ও নেক্কারগণ’ (নিসা ৪/৬৯-৭০)।\n‘তাদের পথে নয়, যাদের প্রতি আপনার গযব বর্ষিত হয়েছে, তাদের পথেও নয় যারা পথভ্রষ্ট’ (ফাতেহা ১/৭)।\n‘তারা পূর্ব হ’তেই পথভ্রষ্ট এবং তারা অনেককে পথভ্রষ্ট করেছে এবং তারা সোজাপথ হ’তে ভ্রষ্ট রয়েছে’ (মায়েদাহ ৫/৭৭)।\nঅনেকে বলে থাকেন যে, উক্ত আয়াত ও বিষয়টি ইহুদী ও খৃষ্টানদের ব্যাপারে নাযিল হয়েছে, মুসলমানদের সাথে এর কি সম্পর্ক? আমার প্রশ্ন এখানেই কারণ রাসূলুল্লাহ (ছাঃ) বলেছেন, নিশ্চিতরূপে তোমরা তোমাদের পূর্ববর্তীদের গতির উপর চলবে। তাদের সাথে তোমাদের চলনগতি এমন সাদৃশ্যযুক্ত হবে যে, মোটেই পার্থক্য থাকবে না। জনগণ জিজ্ঞেস করল, ইহুদী ও খৃষ্টানদের গতির উপর কি? রাসূলুল্লাহ (ছাঃ) উত্তরে বললেন, হ্যাঁ, তাদেরই চলনগতির উপর। সুতরাং তাদের কথা ও কাজের সাথে সাদৃশ্য হওয়া থেকে বেঁচে থাকা অপরিহার্য কর্তব্য।২\n‘হে মুমিনগণ! অধিকাংশ আহবার এবং রুহবান (ইহুদী-খৃষ্টান আলেম ও ধর্মযাজক) মানুষের ধন-সম্পদ অন্যায়ভাবে ভক্ষণ করে এবং আল্লাহর পথ হ’তে বিরত রাখে’ (তওবা ৯/৩৪)।\n‘দ্বীনকে বিগড়িয়ে থাকে বাদশাহগণ এবং নিকৃষ্ট ও হীন প্রকৃতির আলেম, ছূফী ও দরবেশগণ’।৩ এখানে কথা হ’ল- আমরা দৈনিক পাঁচ ওয়াক্ত ছালাত এবং অন্যান্য সুন্নাত, নফল ছালাতে সূরা ফাতেহা পাঠ ও বিভিন্ন দো‘আয় আল্লাহর নিকট হেদায়াত চাই, গুনাহ মাফ চাই। পক্ষান্তরে ঐ দেহমন নিয়ে খানকা, মাযার ও পীর-দরবেশের নিকট কি প্রার্থনা করতে যাই? এসব কি স্পষ্ট শিরক নয়? নাকি আমরা শিরক সম্পর্কে কোন জ্ঞানই রাখি না? আল্লাহ কি আমাদেরকে এত বড় বড় শিরক করার পরও হেদায়াত দিবেন?\nপাঠকগণ! ফিরে আসি পূর্বের আলোচনায়। গযবপ্রাপ্ত ইহুদী ও জ্ঞানহীন মূর্খ খৃষ্টানদের আমল ও আক্বীদার অনুসরণ-অনুকরণ করবে এক শ্রেণীর মুসলিম। ভারতীয় উপমহাদেশে এক শ্রেণীর বড় বড় পীর, আলেম ও বুযর্গ দেখা যায়, যারা কুরআন ও হাদীছ নিয়ে গবেষণা করেন তারা কুরআনের তাফসীর করেন, বুখারী-মুসলিম, এমন কি কুতুবুস সিত্তার বাংলা অনুবাদ করেন, ব্যাখ্যা দেন, নিজে শিখেন, অপরকে শিক্ষা দেন, দেশ-বিদেশে তাদের নাম-ডাক ও সুনাম-খ্যাতি রয়েছে। কিন্তু জীবনে কখনও কুরআন ও ছহীহ হাদীছের উপর আমল করেননি, কাউকে করতেও বলেননি। আর যারা কুরআন ও ছহীহ হাদীছের আলোকে জীবন গড়তে আগ্রহী, তাদের প্রতি হিংসা-বিদ্বেষ পোষণ করেন ও তাদেরকে ভয়-ভীতি দেখান, সমাজে হেয় করার চেষ্টা করেন প্রশাসনকে কাজে লাগিয়ে হকপন্থীদেরকে জেল জরিমানা করানো এমনকি তাদেরকে দেশ ছাড়া করতে পারলে হাফ ছেড়ে বাঁচতে চাওয়া ইত্যাদি কাজ কি ইহুদী-খৃষ্টানদের কর্ম নয়?\nকুরআন ও ছহীহ হাদীছের মানদন্ডে প্রমাণিত রাসূলুল্লাহ (ছাঃ) ও তাঁর ছাহাবীগণ কি নতুন দল? নাকি আমাদের আগের বড় বড় আলেমগণই পরের নতুন দল? চিন্তা-ভাবনা করে কথা বলা উচিৎ নয়কি? যারা বিদ‘আত করতে রাযী নয়, তারা যদি ইহুদী-খৃষ্টানদের দালাল হয়, আর সে দালাল যদি কুরআন ও ছহীহ হাদীছের আলোকে মিথ্যা প্রমাণিত হয় তবে সে মিথ্যা ফৎওয়া কি নিজেদের উপর বর্তায় না? আল্লাহ আমাদের সকলকে হেদায়াত দান করুন এবং পবিত্র কুরআন ও ছহীহ হাদীছ বুঝার তাওফীক্ব দিন- আমীন!!\n১. তাফসীর ইবনে কাছীর, ১ম খন্ড, ১০৮ পৃঃ।\n২. ছহীহ মুসলিম, তাফসীর ইবনে কাছীর, ৮ম ও ৯ম খন্ড, পৃঃ ৬৮৪-৬৮৫।\n৩. তাফসীর ইবনে কাছীর, ৮ম খন্ড, ৬৮৫ পৃঃ।\nপোস্ট : ১১ ফেব্রুয়ারী, ২০১৬ ১৮:২৮\nআপডেট: ১১ ফেব্রুয়ারী, ২০১৬ ১৮:২৮


নারীর নিরাপত্তায় হিজাব - মুহাম্মদ ইসমাইল জাবীহুল্লাহ - ইসলামী কথা\nHome নারী নারীর নিরাপত্তায় হিজাব - মুহাম্মদ ইসমাইল জাবীহুল্লাহ\nনারীর নিরাপত্তায় হিজাব - মুহাম্মদ ইসমাইল জাবীহুল্লাহ\nহিজাব শব্দটি বর্তমান বিশ্বের প্রায় সমস্ত মানুষের মুখে বহুল প্রচলিত একটি শব্দ। ফ্রান্স সহ পৃথিবীর বিভিন্ন দেশে বিগত কয়েক বছরে হিজাব নিয়ে কতই না ঘটনা ঘটে গেল। ফ্রান্স তাদের দেশের শিক্ষা প্রতিষ্ঠানে হিজাব নিষিদ্ধ করে সারা বিশ্বের দৃষ্টি আকর্ষণ করল। আজকে এই হিজাব নিয়ে কিছু কথা লেখার জন্য কলম ধরলাম। আসুন! আমরা হিজাব সম্বন্ধে কিছু জানতে চেষ্টা করি।\nহিজাব আরবী শব্দ। আভিধানিক অর্থে উদ্দিষ্ট জিনিস বা বিষয়কে যে ঢাকার বস্তু। যে অপর কোন জিনিসকে ঢেকে ফেলে তাই হিজাব।\nপারিভাষিক অর্থে যা চেহারা ও হাতের কব্জি ছাড়া নারীর সমস্ত দেহকে ঢেকে দেয় তাই হিজাব। হোক তা যে কোন ধরণের পোষাক।\nহিজাব সম্বন্ধে রাসুল (সাঃ) হযরত আসমা (রাঃ) কে বলেছিলেন: হে আসমা! নারীরা যখন প্রাপ্তবয়স্কা হয় তখন তার কোন কিছুই দেখা বৈধ নয় এটা ছাড়া (এসময় রাসুল সাঃ নিজের চেহারা ও দুই হাতের তালুর দিকে ইংগিত করলেন)। (আবু দাউদ শরীফ)\nআমরা হিজাব বলতে বোরকা বা বড় চাদর ধরতে পারি যা সমস্ত দেহকে ঢেকে ফেলে।\nহিজাব কখন ফরজ হয়?\nঅধিকাংশ ওলামায়ে কেরামের মতে হিজাবের প্রথম আয়াত পঞ্চম হিজরীতে খন্দকের যুদ্ধের সময় নাযিল হয়েছে। একবারে হিজাবকে ফরজ করা হয়নি; বরং, ধাপে ধাপে তা ফরজ হয়েছে। প্রথমে মানুষকে হিজাবের অভ্যাস করানোর জন্য সুরা আহযাবের ৫৯ নং আয়াত নাযিল হয়েছে। আল্লাহ তায়ালা বলেন-\n“হে আমার নবী! আপনার স্ত্রী,কন্যা ও মুসলমান মহিলাদেরকে বলে দিন তারা যেন তাদের চাদরের অংশবিশেষ নিজেদের উপর টেনে নেয়।“ (আহযাব: ৫৯)\nএর পর ধাপে ধাপে তা ফরজ হয়। চুড়ান্তভাবে সুরা নুরের আয়াত দ্বারাই ফরজ হয়। আল্লাহ বলেন:\n“হে নবী! মুমিন মহিলাদেরকে বলে দিন তারা যেন নিজেদের চক্ষুকে নিম্নগামী করে এবং তাদের গোপনাঙ্গকে (অশ্লীল কাজ থেকে) হেফাজত করে। আর তারা যেন যা আপনাআপনি প্রকাশ হয়ে যায় তা ব্যতিত নিজেদের সৌন্দর্য প্রকাশ না করে। তারা যেন তাদের ঘোমটা বুকের উপর টেনে নেয় এবং নিজেদের সৌন্দর্যকে নিজ স্বামী,পিতা, শ্বশুর, পুত্র, স্বামীর পুত্র, ভাই, ভ্রাতুষ্পুত্র, ভগ্নিপুত্র, স্ত্রীলোক, অধিকারভুক্ত ক্রীতদাসী, জৈবিক কামনামুক্ত পুরুষ, মহিলাদের গোপনাংগ সম্বন্ধে অজ্ঞ বালক ছাড়া অন্য কারো সামনে প্রকাশ না করে। তারা যেন নিজেদের গোপণ সাজ-সজ্জ্বা প্রকাশের জন্য জোরে পদচারনা না করে। হে মুমিনেরা! তোমরা আল্লাহ তায়ালার দিকে ফিরে আস যাতে সফলকাম হতে পার”।(সুরা নুর:৩১)\nইসলামের দৃষ্টিতে হিজাব\nমহাগ্রন্থ আল-কুরআনের বেশ কিছু আয়াতে হিজাবের ব্যাপারে ব্যাপক আলোচনা করা হয়েছে। নিম্নে তেমনি কিছু আয়াত উল্লেখ করা হল।\nআল্লাহ বলেন: হে নবী! মুমিন মহিলাদেরকে বলে দিন তারা যেন নিজেদের চক্ষুকে নিম্নগামী করে এবং তাদের গোপনাঙ্গকে (অশ্লীল কাজ থেকে) হেফাজত করে। আর তারা যেন যা আপনাআপনি প্রকাশ হয়ে যায় তা ব্যতিত নিজেদের সৌন্দর্য প্রকাশ না করে। তারা যেন তাদের ঘোমটা বুকের উপর টেনে নেয় এবং নিজেদের সৌন্দর্যকে নিজ স্বামী,পিতা, শ্বশুর, পুত্র, স্বামীর পুত্র, ভাই, ভ্রাতুষ্পুত্র, ভগ্নিপুত্র, স্ত্রীলোক, অধিকারভুক্ত ক্রীতদাসী, জৈবিক কামনামুক্ত পুরুষ, মহিলাদের গোপনাংগ সম্বন্ধে অজ্ঞ বালক ছাড়া অন্য কারো সামনে প্রকাশ না করে। তারা যেন নিজেদের গোপণ সাজ-সজ্জ্বা প্রকাশের জন্য জোরে পদচারনা না করে। হে মুমিনেরা! তোমরা আল্লাহ তায়ালার দিকে ফিরে আস যাতে সফলকাম হতে পার।(সুরা নুর:৩১)\nঅন্যত্র এসেছে- তোমরা মুর্খতা যুগের মত নিজেদেরকে প্রদর্শন করো না। (সুরা আহযাব: ৩৩)\nআল্লাহ আরও বলেন: হে আমার নবী! আপনার স্ত্রী,কন্যা ও মুসলমান মহিলাদেরকে বলে দিন তারা যেন তাদের চাদরের অংশবিশেষ নিজেদের উপর টেনে নেয়। (আহযাব: ৫৯)\nযখন তোমরা তাদের নিকটে কোন কিছু চাও তখন পর্দার আড়াল থেকে চাও। এটা তোমাদের ও তাদের অন্তরের জন্য পবিত্রতা স্বরুপ। (সুরা আহযাব: ৫৩)\nহাদীস শরীফেও হিজাব সম্বন্ধে বেশ কিছু স্থানে আলোচনা করা হয়েছে। তেমনি কিছু হাদীস এখানে উপস্থাপন করা হল।\nরাসুল (সাঃ) বলেছেন: তোমাদের কেউ যখন কোন মহিলাকে বিবাহ করার জন্য প্রস্তাব দিতে ইচ্ছা করে তবে, যখনই সম্ভব উক্ত মহিলার দিকে দৃষ্টিপাত করাতে কোন দোষ নেই (যদিও মহিলা দৃষ্টিপাতের বিষয়টা না জানুক)। (মুসনাদে আহমদ)\nরাসুল (সাঃ) যখন মুসলিম মহিলাদেরকে ঈদগাহে যাওয়ার নির্দেশ দিলেন তখন মহিলারা বললেন: “হে আল্লাহর রাসুল (সাঃ)! আমাদের অনেকের নিজস্ব চাদর নেই।” রাসুল (সাঃ) বললেন: সে তার অন্য মুসলিম বোনের চাদর পরিধান করবে। (বুখারী ও মুসলিম শরীফ)\nরাসুল (সাঃ) যখন বললেন: যে ব্যক্তি অহংকারভরে তার পরিধেয় কাপড়কে গোড়ালী পর্যন্ত (গোড়ালী ঢেকে রাখা) টেনে দেয় কিয়ামতের দিন আল্লাহ তায়ালা তার দিকে তাকাবেন না। উম্মে সালমা (রাঃ) বললেন: মহিলারা তাদের আচল কি করবে? রাসুল (সাঃ) বললেন: তারা তাকে এক বিঘত ঝুলিয়ে দেবে। উম্মে সালমা (রাঃ) পুণরায় বললেন: তাহলে তাদের পা অনাবৃত থাকবে? রাসুল (সাঃ) বললেনঃ (না) তাহলে, তারা একহাত পরিমাণ ঝুলিয়ে দেবে;এর বেশী নয়।\nআয়েশা (রাঃ) বলেন: ইহরাম অবস্থায় আমাদের পাশ দিয়ে যখন কোন লোক অতিক্রম করত, তখন আমরা মাথা থেকে চেহারার উপর কাপড় টেনে দিতাম। আর যখন তারা আমাদের কাছ থেকে দূরে চলে যেত তখন আমরা তা চেহারা থেকে সরিয়ে ফেলতাম।\nআজকের পশ্চিমা বিশ্ব ইসলাম কর্তৃক নারীদের উপর কঠোরতার প্রমানস্বরূপ পর্দা বা হিজাব নিয়ে আপত্তি তুলে থাকে; অথচ, শুধু ইসলাম ধর্মই নয় ইহুদী ও খৃষ্টান ধর্মেও হিজাবের বিধান রয়েছে। প্রমাণ স্বরূপ কয়েকটি উদ্ধৃতি নিম্নে উপস্থাপন করা হল।\nইহুদী ধর্মে হিজাব:\nইয়েশিভা বিশ্ববিদ্যালয়ের "বাইবেল শিক্ষা" বিভাগের প্রফেসর ড. মিনাখিম এম. ব্রায়ার তার " The Jewish Woman in Rabbinic Literature: A Psychosocial Perspective” নামক গ্রন্থের ২৩৯ পৃষ্ঠায় লিখেছেন: "ইহুদী মহিলারা মাথা ঢেকে বাইরে যেতেন। কখনো তা একটি চক্ষু ছাড়া পুর্ণ চেহারাকে আবৃত করে ফেলতেন"। তিনি তার কথার প্রমাণ হিসেবে পুর্ববর্তী ইহুদী পন্ডিতদের বক্তব্য উপস্থাপন করেছেন। তন্মধ্যে উল্লেখযোগ্য হল- "ইয়াকুব(আঃ) এর কন্যাগণ মাথা খোলা রেখে রাস্তায় বের হতেন না"। “ওই পুরুষের উপর লা'নত(অভিশাপ) যে তার স্ত্রীকে খোলা মাথায় রাস্তায় ছেড়ে দেয়। কোন মহিলার সৌন্দর্য প্রদর্শনের জন্যে মাথার চুল ছেড়ে দেয়া দারিদ্রতার কারণ হয়"। ইহুদী পন্ডিতদের আইন অনুযায়ী বিবাহিত মহিলার উপস্থিতিতে (যে তার চুল অনাবৃত রেখে দিয়েছে) নামাজের ভিতরে বা বাইরে ধর্মগ্রন্থ আবৃত্তি করা নিষিদ্ধ। মাথা অনাবৃত রাখাকে উলংগ হিসেবে গণ্য করা হয়। (Ibid: ৩১৬-৩১৭ পৃষ্ঠা )\nপ্রফেসর ড.মিনাখিম এম. ব্রায়ার আরো বলেন: " টান্নাইটিক যুগে যে সমস্ত ইহুদী মহিলা মাথা অনাবৃত রাখত তাদেরকে বেহায়া হিসেবে গণ্য করে প্রত্যেককে ৪০০ দিরহাম করে জরিমানা করা হত"। তিনি আরো বলেনঃ ইহুদীদের এই হিজাব শুধুমাত্র তাদের ভদ্রতারই পরিচায়ক হত না বরং,তা বিলাসিতা ও সতী –অসতীর মধ্যকার পার্থক্যকারী হিসেবে বিবেচিত হত। হিজাব পরলে বুঝা যেত যে,মহিলা ভদ্র,উচ্চ বংশীয়। স্বামীর অধিকারভুক্ত পণ্য বা ক্রীতদাসী নয়। (Ibid: ১৩৯ পৃষ্ঠা)\nহিজাব মহিলার সামাজিক মর্যাদারই পরিচয় বহন করে এবং মর্যাদাকে আরো বাড়িয়ে দেয়। সে সমাজের নিম্ন শ্রেণীর মহিলারাও হিজাব পরত যেন তাদেরকে উচ্চ বংশীয়দের মতই দেখায়। হিজাব ভদ্রতার পরিচায়ক হওয়ার কারণে পুরাতন ইহুদী সমাজে ব্যভিচারী মহিলাদের হিজাব পরিধানের অনুমতি ছিল না। তাই,নিজেদেরকে সতী প্রমান করতে তারা বিশেষ ধরণের স্কার্ফ ব্যবহার করত। (Jewish and Female: ২৩৭ পৃষ্ঠা)\nইউরোপের ইহুদী মেয়েরা উনবিংশ শতাব্দীতে তাদের জীবন ধর্মনিরপেক্ষতাবাদের সাথে মিশে যাওয়ার আগ পর্যন্ত পর্দা মেনে চলত। ইউরোপের সমাজব্যবস্থা অনেককে পর্দা খুলতে বাধ্য করেছে। অনেক ইহুদী নারী তাদের মাথায় পরচুলা লাগিয়ে মাথাকে সুন্দরভাবে প্রদর্শন করার চেয়ে পর্দা বিধান পালন করাকে উত্তম মনে করেন। কিন্তু,এখন অধিক ধার্মিকা ইহুদী নারীরা তাদের উপাসনালয় ছাড়া অন্য কোথাও চুল ঢেকে রাখেন না। (Ibid: ২৩৮-২৩৯ পৃষ্ঠা)\nখৃষ্টান ধর্মে হিজাব\nএবার আসুন! দেখি খৃষ্টান ধর্মে হিজাব সম্বন্ধে কি বলা হয়েছে? একথা বলার অপেক্ষা রাখে না যে,ক্যাথলিক খৃষ্টান যাজক মহিলাগন শত শত বছর ধরে হিজাবের বিধান মেনে চলছেন।\nনতুন নিয়মে (new testament) পোল বলেছিলেন: " আমি চাই- তোমাদের জেনে রাখা উচিত,প্রত্যেক পুরুষের মাথা যীশু, প্রত্যেক মহিলার মাথা পুরুষ এবং যীশুর মাথা যেন স্রষ্টা। কোন পুরুষ ইবাদত বন্দেগী করা অবস্থায় তার মাথায় কিছু থাকলে তার মাথাকে অপদস্থ করা হবে। পক্ষান্তরে,কোন মহিলা খালি মাথায় ইবাদত বন্দেগী করলে তার মাথাকে অপদস্থ করা হবে। মাথাকে অপদস্থ করা মানে মাথার চুল কামিয়ে দেয়া। অতএব,কোন মহিলা মাথা ঢেকে না রাখলে তার মাথার চুল কামিয়ে দিতে হবে। যদি কোন মহিলার জন্য তার মাথার চুল কামিয়ে ফেলা অপমানজনক মনে হয়;তাহলে সে যেন তার মাথাকে ঢেকে রাখে। আর পুরুষের মাথা স্রষ্ঠার প্রতিচ্ছবি হওয়ার কারণে মাথা ঢেকে রাখা উচিত নয়। মহিলারা স্বামীর সন্মানের প্রতিচ্ছবি। কারণ,পুরুষ মহিলা থেকে নয় বরং, মহিলা পুরুষ থেকে। পুরুষ মহিলার জন্য সৃজিত হয় নাই বরং,মহিলা পুরুষের জন্য সৃজিত হয়েছে। তাই,ফেরেশতার খাতিরেই তার মাথার উপরে তার কর্তৃত্ব প্রতিষ্ঠা করা প্রয়োজন। (১,করিন্থিয়ান্স:১১/৩-১০)\nবিশিষ্ট ধর্ম যাজক টারটোলিয়ান তার বিখ্যাত গ্রন্থ " নারীর পর্দা" তে লিখেছেন: নারীদের উচিত রাস্তাঘাট,গীর্জা,নিজ ভাতৃবর্গ ও বেগানা পুরুষদের সামনে হিজাব পরিধান করা। বর্তমানেও ক্যাথলিক খৃষ্টানদের নিয়ম রয়েছে- মহিলাগন গীর্জার ভিতরে অবশ্যই তাদের মাথা ঢেকে রাখবে।(Cannon Law and the Battle of the Sexes, ২৭২ পৃষ্ঠা)\nআমিশ, মিনোনাইট প্রমুখ খৃষ্টানগণ আজও হিজাব পরিধান করে থাকেন। হিজাব সম্বন্ধে গীর্জার পাদ্রীগণ বলে থাকেন-"হিজাব হল নারীর স্বামীর প্রতি আনুগত্য ও স্রষ্টার আনুগত্যের বহিঃপ্রকাশ। এ কথাটা নতুন নিয়মে (new testament) পোল নিজেই বলে গেছেন। (The riddle of the Amish Culture ৫৬ পৃষ্ঠা)\nহিজাব পরতে হয় সমাজের কলুষতা থেকে নিজেকে দূরে রেখে আল্লাহ তায়ালার সন্তুষ্টি অর্জন করার নিমিত্তে।\nসে জন্যই, উলামায়ে কেরামগণ হিজাবের কিছু বৈশিষ্ট্যের কথা বলেছেন। বৈশিষ্টগুলোর অবর্তমানে হিজাবের আসল উদ্দেশ্যই ব্যাহত হতে পারে। মুসলিম মহিলাগণ যে হিজাব তথা চাদর বা বোরকা পরিধান করবেন তাতে নিম্নোক্ত কয়েকটি বিষয় খেয়াল রাখা প্রয়োজন।\n১. পোশাক ঢিলেঢালা হবে যেন তার দৈহিক গঠন প্রকাশিত না হয়ে যায়।\n২. কিছু কিছু উলামায়ে কেরামের মতে পোশাক যেন বেশী আকর্ষণীয় না হয় যার দিকে মানুষ সহজেই আকৃষ্ট হয়ে যায়। বরং, তা সাদাসিধা হবে।\n৩. পোশাক সুগন্ধিযুক্ত হবে না।\n৪. পোশাকটি পুরুষের পোশাকের মত সাদৃশ্যপূর্ণ হবে না।\n৫. এমন পোশাক হবে না যা দ্বারা মানুষের সামনে তার অহংকার প্রকাশ পায়।\nকেন হিজাব পরতে হবে?\nকাউকে কোন কাজ করতে বললে স্বভাবতইঃ প্রশ্ন আসে কেন সে কাজটি করবে? কাজটার ভিতরে কি উপকারীতা আছে? ইত্যাদি। হিজাবের ব্যাপারটাও ভিন্ন নয়। সে জন্যেই আসুন! আমরা দেখি কেন মহিলারা হিজাব পরিধান করবে? তার কারণ ও উদ্দেশ্যই বা কি?\nপ্রথমত: এটা আল্লাহ তায়ালার স্পষ্ট নির্দেশ।\nআল্লাহ বলেন: হে নবী! মুমিন মহিলাদেরকে বলে দিন তারা যেন নিজেদের চক্ষুকে নিম্নগামী করে এবং তাদের গোপনাঙ্গকে (অশ্লীল কাজ থেকে) হেফাজত করে। আর তারা যেন যা আপনাআপনি প্রকাশ হয়ে যায় তা ব্যতিত নিজেদের সৌন্দর্য প্রকাশ না করে। (সুরা নুর:৩১)\nআল্লাহর বাণী-তোমরা মুর্খতা যুগের মত নিজেদেরকে প্রদর্শন করো না। (সুরা আহযাব: ৩৩)\nদ্বিতীয়ত: হিজাব পরিধান করা আল্লাহ তায়ালা ও তার রাসুলের আনুগত্যের বহিঃপ্রকাশ। আর আল্লাহ তায়ালার আনুগত্য করা বাধ্যতামুলক।\nআল্লাহ তায়ালা বলেন: আল্লাহ তায়ালা বা তার রাসুল (সাঃ) যখন কোন বিষয়ে সিদ্ধান্ত দেন তখন কোন মুমিন পুরুষ বা মহিলার তাতে কোন ইখতেয়ার (পছন্দ-অপছন্দ) শোভনীয় নয়। (সুরা আহযাব:৩৬)\nএছাড়া কুরআন ও হাদীসের নির্দেশানুসারে হিজাব প্রত্যেক বালেগা (প্রাপ্তপ বয়স্কা) মহিলার জন্য ফরজ।\nসর্বোপরি, এটাকে কুরআনে বর্ণিত প্রতিদান প্রাপ্তির উপকরণ বলা যেতে পারে।\nআল্লাহ বলেন: যে ব্যক্তি আল্লাহ ও তার রাসুল (সাঃ) এর আনুগত্য করবে তাকে এমন জান্নাতে প্রবেশ করানো হবে যার নিচ দিয়ে নদীসমুহ প্রবাহমান থাকবে। এটাই মহা পুরস্কার। (সুরা নিসা:১৩)\nঅন্যত্র বলা হয়েছে-আর যারা আল্লাহ তায়ালা ও তার রাসুলের আনুগত্য করবে তারা নবীগণ, সত্যবাদী, শহীদ ও নেককারদের সাথে থাকবে। তারা কতই না উত্তম সংগী। (নিসা: ৬৯)\nআল্লাহ তায়ালা বলেন: যারা আল্লাহ ও তার রাসুলের আনুগত্য করবে এবং আল্লাহ তায়ালাকে ভয় করবে তারাই সফল। (নূর:৫২)\nআল্লাহ তায়ালার বাণী: যে আল্লাহ ও তার রাসুলের আনুগত্য করল সে মহা কল্যাণ অর্জন করল। (আহযাব:৭১)\nআল্লাহ বলেন: আর যে আল্লাহ ও তার রাসুলের আনুগত্য করবে তাকে এমন জান্নাতে প্রবেশ করানো হবে যার নিচ দিয়ে নদীসমুহ প্রবাহিত থাকবে। আর যে মুখ ফিরিয়ে নেবে তাকে আল্লাহ তায়ালা যন্ত্রণাদায়ক আযাবের স্বাদ আস্বাদন করাবেন। (সুরা আল ফাতহ: ১৭)\nতৃতীয়ত: ঈমানের সাথে সম্পৃক্ততা:\nহিজাবকে ঈমানের সাথে সম্পৃক্ত রাখা হয়েছে। আল্লাহ তায়ালা হিজাবের নির্দেশ দিতে গিয়ে “মুমিন মহিলাদেরকে বলে দিন” বলেছেন। এটা দ্বারা বুঝা যায় যে, মু’মিনা মহিলাগণ ঈমানের দাবি হিসেবে হিজাব পরিধান করবেন।\nচতুর্থত: সতীদেরকে অন্যদের থেকে পৃথককারী:\nহিজাবের কারণে সতী নারীদেরকে অন্যদের থেকে পৃথক করা যায়। সে সংকীর্ণাবস্থা, বখাটেদের অত্যাচার-নির্যাতন ইত্যাদি থেকে মুক্ত থাকে। আল্লাহ তায়ালা বলেন: হে আমার নবী! আপনার স্ত্রী,কন্যা ও মুসলমান মহিলাদেরকে বলে দিন তারা যেন তাদের চাদরের অংশবিশেষ নিজেদের উপর টেনে নেয়। এতে তাদেরকে চেনা সহজ হবে। ফলে, তাদেরকে উত্যক্ত করা হবে না। আল্লাহ তায়ালা ক্ষমাশীল, পরম দয়ালু। (আহযাব: ৫৯)\nপঞ্চমত: হিজাব লজ্জা ও সতর রক্ষার উপাদান\nআল্লাহ তায়ালা লজ্জাশীল তিনি লজ্জাকে ভালোবাসেন এবং গোপণকারী(দোষ ইত্যাদি) গোপণীয়তাকে ভালোবাসেন। লজ্জা সম্বন্ধে রাসুল (সাঃ) বলেন: প্রত্যেক ধর্মের একটি নীতি আছে। আর ইসলামের নীতি হল “লজ্জা”। (মুয়াত্তা ইমাম মালেক) তিনি আরও বলেন: লজ্জা ঈমানের অংগ আর ঈমানের প্রতিদান জান্নাত। (বুখারী শরীফ) অন্যত্র রাসুল (সাঃ) বলেন: লজ্জার পুরাটাতেই কল্যাণ রয়েছে।(মুসলিম শরীফ)\nষষ্ঠত: মহিলার শরীর আমানত:\nমহিলার শরীর আল্লাহ তায়ালার পক্ষ থেকে প্রদত্ত আমানত। সেটাকে যথাযথভাবে রক্ষা করা ঈমানী দায়িত্ব। যে আমানত রক্ষা করে না সে মু’মিন হতে পারে না।\nসপ্তমত: হিজাব সম্মানের প্রতীক\nআল্লাহ তায়ালা মানুষকে বিভিন্ন সৃষ্টির উপর মর্যাদা দিয়েছেন বিভিন্ন কারণে। তন্মধ্যে গোপণাংগ ঢেকে রাখা অন্যতম। হোক সে জীবিত বা মৃত। মহিলার হিজাব তার গোপণাংগকে ঢেকে রাখে। অতএব, সে এর দ্বারা হেয় প্রতিপন্ন হয়না। এটা তার সম্মানের কারণ হয়।\nঅষ্টমত: হিজাব পবিত্রতার প্রতীক:\nহিজাব মানুষের পবিত্রতার প্রতীক। আল্লাহ তায়ালা বলেন: যখন তোমরা তাদের নিকটে কোন কিছু চাও তখন পর্দার আড়াল থেকে চাও। এটা তোমাদের ও তাদের অন্তরের জন্য পবিত্রতা স্বরুপ। (সুরা আহযাব: ৫৩)\nএ আয়াতে হয়তবা মু’মিনদের অন্তরের পবিত্রতার কথা বলা হয়েছে। কেননা, কোন কিছুকে চোখে না দেখলে অন্তর সেদিকে ঝুকে পড়ে না। আর না দেখার কারনে অন্তর পবিত্র থাকে। হিজাব দ্বারা নারী নিজেকে ঢেকে রাখলে এবং তাকে না দেখলে ফিতনা ফাসাদের কোন আশংকা থাকে না।\nআল্লাহ তায়ালা বলেন: হে নবী পত্নীগণ! তোমরা অন্য নারীদের মত নও; যদি তোমরা আল্লাহ তায়ালাকে ভয় কর তবে, পরপুরুষের সাথে কোমল ও আকর্ষনীয় ভংগিতে কথা বলো না, ফলে যার অন্তরে ব্যাধি রয়েছে সে কুবাসনা করে বসে। তোমরা সংগত ভাষায় কথা বলবে। (সুরা আহযাব:৩২)\nহিজাব কি নারী স্বাধীনতার অন্তরায়?\nহিজাবের কথা বললেই প্রশ্ন ওঠে নারীদের কি স্বাধীনতা বলতে কিছুই থাকবে না? তারা স্কুল, কলেজ-বিশ্ববিদ্যালয়ে পড়াশুনা করবে না বা তারা কি রাষ্ট্রের বিভিন্ন সেক্টরে দায়িত্ব পালন করবে না?\nউত্তর হচ্ছে- হা, অবশ্যই তাদের স্বাধীনতা আছে। নারীরা তাদের নিজস্ব স্বকীয়তা বজায় রেখে কাজ কর্ম করবে, পড়াশুনা করবে, সমাজ গঠনে অবদান রাখবে এবং রাষ্ট্রের বিভিন্ন সেক্টরে দায়িত্ব পালন করবে। তবে, একটি শর্তে; পুরুষদের সাথে অবাধ মেলামেশা থেকে দূরে থাকবে। তারা স্কুল-কলেজ, অফিস-আদালতে দায়িত্ব পালন করবে হিজাবের দিকে লক্ষ্য রেখে এবং পরপুরুষের সাথে অবাধ মেলামেশা থেকে দূরে থেকে। কেননা, সমাজে নারীরা যত ধরণের অত্যাচারিত, নির্যাতিত, নিগৃহীত হন তার আসল কারণটাই হল এই অভিশপ্ত নারীপুরুষের অবাধ মেলেমেশা।\nসমাজে নারীরা অপমানিত ও লাঞ্চিত হন তারও আসল কারণ এই অবাধ মেলামেশা। কথায় আছে-\nতারপর সালাম আদান প্রদান\nএরপর কথাবার্তা বলা\nতারপরে কথা দেয়া\nএরপর সাক্ষাত করা।\nএতগুলো ধাপ পেরিয়ে এসেই স্বাধারণত তারা লাঞ্চিতা, অপমানিতা ও নির্যাতিতা হয়ে থাকেন। কারণ, কোন মহিলাকে যদি কেউ একেবারেই না দেখে তাহলে, তার প্রতি উক্ত ব্যক্তির মনে আকর্ষণ জাগতেই পারে না। বরং, প্রথম প্রথম কথাবার্তা আলাপ আলোচনা করে তারা অন্তরংগ হয়ে যায়। এরপর একজনের প্রস্তাব আরেকজন প্রত্যাখ্যান করলেই শুরু হয় এধরণের সমস্যা।\nইসলাম চায় মহিলারা যেন সমাজে এভাবে অপমানিতা, নিগৃহিতা ও লাঞ্চিতা না হয়। আর সে জন্যই তাদের অবাধ মেলামেশায় নিষেধাজ্ঞা জারি করে দিয়েছে ইসলাম। সারা বিশ্বের দিকে তাকালে আমরা দেখতে পাই- যারা সাধারণত সঠিকভাবে হিজাব পরিধান করে চলাফেরা করেন সমাজে তারা সম্মানের আসনেই থাকেন। তাদেরকে সমাজে অত্যাচারিত নির্যাতিত হতে হয় না। তাদেরকে মানুষেরা সমীহ করে থাকে।\nনারীরা ডাক্তার হতে পারবেন। নারীদের মধ্যে কিছু সংখ্যক লোককে অবশ্যই ডাক্তার হওয়া উচিত। কেননা, সমাজের মানুষের অর্ধেকই নারী তাদেরকে সুচিকিৎসা দেয়ার জন্য সমাজের সর্বত্র পর্যাপ্ত মহিলা ডাক্তার আবশ্যক। ইসলাম এতে নিষেধ করে না বরং উৎসাহিত করে থাকে।\nআমরা ইসলামের ইতিহাসের দিকে তাকালে দেখতে পাই, যুদ্ধের ময়দানে কিছু কিছু মহিলা সাহাবী থাকতেন, তারা আহত সৈন্যদেরকে চিকিৎসা দিতেন।\nএ ছাড়া মহীয়সী সাহাবী হযরত আয়েশা সিদ্দিকা (রাঃ) প্রচুর সংখ্যক সাহাবীদেরকে শিক্ষাদান করেছেন। আমাদের সমাজেও মেয়েদেরকে শিক্ষাদীক্ষা দেয়া অত্যন্ত জরুরী। তারা যেন অশিক্ষিত ও মুর্খ না থাকে। কেননা, আমরা জানি শিক্ষাই জাতির মেরুদন্ড। একজন নারীকে শিক্ষিত করে গড়ে না তুললে সেই জাতি কখনও উন্নত জাতিতে পরিণত হতে পারে না। তাদের সন্তান-সন্ততিও সঠিকভাবে শিক্ষা দীক্ষা লাভ করতে পারে না।\nঅন্ততঃপক্ষে,জাতির কল্যাণের দিকে লক্ষ্য করে জাতির বৃহত্তর স্বার্থেই নারীকে শিক্ষিত করে গড়ে তোলা উচিত।\nরাসুল (সাঃ) বলেছেন: জ্ঞান আহরণ করা প্রত্যেক মুসলমানের জন্য আবশ্যক। আমরা জানি কুরআন শরীফের নাযিলকৃত সর্বপ্রথম আয়াত হচ্ছে “ইক্করা বিসমি রাব্বিকাল্লাযী খালাক” অর্থাৎ, পড় তোমার প্রভুর নামে যিনি তোমাকে সৃষ্টি করেছেন। ইসলামের প্রথম নির্দেশই জ্ঞান আহরণ। অতএব, হিজাব পরিধানের সাথে সাথে শিক্ষাগ্রহণ করাও নারীর আবশ্যক দায়িত্ব।\nএ ছাড়া সমাজে শান্তি শৃংখলা রক্ষার স্বার্থে মহিলা পুলিশ থাকা প্রয়োজন। তারা নারীদের ভিতর দায়িত্ব পালন করবে।\nমোটকথা, নারীরা প্রয়োজনীয় সমস্ত কাজ করতে পারবে পুরুষদের সাথে অবাধ মেলামেশা থেকে দূরে থেকে।\nমহিলারা কেন পুরুষদের থেকে দূরে থাকবে?\nপ্রশ্ন হতে পারে কেন পুরুষদের সাথে অবাধ মেলামেশা থেকে নারীকে ইসলাম নিষেধ করে? জবাব হচ্ছে- নারীদের সামাজিক সমস্ত অকল্যাণ, তাদের উপর অত্যাচার নির্যাতন ও লাঞ্চনা-বঞ্চনা এ অবাধ মেলামেশারই ফল।\nঅনেকে বলতে পারেন কথাটা যুক্তিবিরোধী কিংবা প্রমাণিত নয়। তাহলে, দেখুন এ সম্বন্ধে পশ্চিমা চিন্তাবিদরা কি বলে?\nইংরেজ লেখিকা “লেডি কোক” বলেছেন: তোমাদের মেয়েদেরকে পুরুষদের সাথে অবাধ মেলামেশা থেকে দূরে থাকার শিক্ষা দাও। তাদেরকে জানিয়ে দাও যে, তার জন্য গোপণ বিপদ আড়ালে ওৎ পেতে আছে।\nসামুয়েল স্মাইলস বলেন: বিভিন্ন স্থানে নারীদের কাজ করার কারণে দেশের উন্নতি সাধিত হলেও এর দ্বারা বরং, পরিবারের ভিত্তি নষ্ট হয়ে যাচ্ছে। এর দ্বারা পরিবারের শৃংখলা ব্যবস্থা ভেংগে পড়ে সামাজিক সম্পর্ক ছিন্নিভিন্ন হয়ে যায়। স্বামী এবং সন্তান-সন্ততি থেকে স্ত্রী বিচ্ছিন্ন হয়ে পড়ে ফলে, সমাজে অশান্তি ছাড়া শান্তির আশা করা যায় না।\nডক্টর ইডাইলিন(মহিলা) বলেন: আমেরিকায় বিশ্বমন্দা ও সমাজে অনাচার বৃদ্ধি পাওয়ার অন্যতম কারণ হল পারিবারিক আয় বৃদ্ধির উদ্দেশ্যে নারীদের বাড়ীর বাইরে কর্মস্থলে যাওয়া। এর ফলে তাদের আয় বাড়ে ঠিকই কিন্তু; তাদের চরিত্র ধ্বংস হয়ে যায়। গবেষণায় দেখা গেছে- এ সমস্যা থেকে উত্তোরণের একমাত্র উপায় হল নারীকে তাদের ঘরে পৌছিয়ে দেয়া।\nআমেরিকার সাবেক একজন কংগ্রেস ম্যান বলেছেন: মহিলারা তাদের পরিবারের ভিতরে থেকেই রাষ্ট্রের সেবা করতে পারে।\nঅন্য এক কংগ্রেস সদস্য বলেছেন: আল্লাহ তায়ালা যখন নারীদেরকে সন্তান ধারণের বৈশিষ্ট্য দান করেছেন, তখন তাদেরকে সন্তান ছেড়ে বাইরে যেতে বলেননি। বরং তাদেরকে গুরুত্ব- পুর্ণ দায়িত্ব দিয়েছেন বাড়ীতে থেকে সন্তানদেরকে দেখাশোনা করার জন্য।\nপশ্চিমা চিন্তাবিদদের এ সমস্ত বক্তব্য উল্লেখ করার পর এ কথা বলা যায় যে, বাড়ীতে থেকে পারিবারিক কাজকর্ম ও সন্তান সন্ততি লালন পালন করাই নারীর জন্য এবং সমাজের জন্য কল্যাণকর। এটা নারীর স্বভাব ও স্টাটাসের জন্য মানানসই। তবে, যদি নারী অন্য কোন বৈশিষ্ট্যে বৈশিষ্ট্যমন্ডিত হয় তাহলে, নারীদের মাঝে শিক্ষাদান ও চিকিৎসা ইত্যাদিতে অবদান রাখবে। যেমনটি করেছিলেন রাসুল (সাঃ) এর স্ত্রীগণ। যা পুর্বেই উল্লেখ করা হয়েছে। রাসুল (সাঃ) এর স্ত্রীগণ উম্মতদেরকে শিক্ষাদান করেছেন। আজও দেখা যায় অনেক মুসলমান নারী একইভাবে হিজাব ও ইসলামী বিধি-বিধান মেনে সমাজে নানাভাবে অবদান রেখে চলেছেন।\nনিজস্ব বা পারিবারিক প্রয়োজনে মহিলা সাহাবীগণ বাড়ীর বাইরে বের হয়েছেন রাসুল (সাঃ) এর বেশ কিছু হাদীসে এর প্রমাণ পাওয়া যায়। মহিলা সাহাবীগণ কৃষিকাজ করতে খেত-খামারে, শিক্ষা গ্রহণ করতে, কিংবা তাদের উপযোগী বিভিন্ন কাজ করে উপার্জন করার জন্য বাইরে বের হয়েছেন। কখনো আবার সামাজিক প্রয়োজন যেমন যুদ্ধের ময়দানে গিয়েছেন।\nযুদ্ধের ময়দানে তারা আহতদের চিকিৎসা করা, তৃষ্ণার্তদেরকে পানি পান করানো কিংবা খাবার রান্নাবান্না করার দায়িত্ব পালন করতেন। এমনকি যুদ্ধেও ভুমিকা রাখতেন। বুখারী শরীফে “মহিলাদের যুদ্ধ” নামে একটি অধ্যায় রয়েছে।\nরাসুল (সাঃ) ইবাদাতের সময়েও নারী পুরুষের জন্যে আলাদা আলাদা স্থান নির্ধারণ করে দিয়েছেন। নামাজে মহিলাদের কাতার থাকত একেবারে পিছনের দিকে। মসজিদে নববীতে তিনি মহিলা ও পুরুষদের জন্য আলাদা আলাদা দরজার ব্যবস্থা করেছিলেন। তিনি পুরুষদেরকে নির্দেশ দিতেন মহিলারা বের না হওয়া পর্যন্ত তারা যেন নিজ নিজ স্থানে বসে থাকে। রাসুল (সাঃ) শুধুমাত্র মহিলাদেরকে দ্বীনশিক্ষা দেয়ার জন্য কিছু দিন নির্দিষ্ট করেছিলেন। ঐ দিনগুলোতে মহিলাদের বিভিন্ন বিষয়ে বিশেষ করে যেগুলো পুরুষের উপস্থিতিতে বলতে তারা ইতস্ততঃ করে থাকেন সেগুলো শিক্ষা দিতেন।\nইবাদাত তথা দ্বীনী বিষয়ে রাসুল (সাঃ) যখন তাদেরকে আলাদা থাকার ব্যবস্থা করে থাকেন, তখন সাধারণ কাজের ক্ষেত্রে অবশ্যই আলাদা থাকতে হবে সেটা বলার অপেক্ষা রাখে না।\nদেশে দেশে হিজাব ও নাস্তিকদের হিজাবভীতি\nবিভিন্ন দেশে নাকি হিজাবের ব্যবহার ক্রমাগত ও আশাতীতভাবে বৃদ্ধি পাচ্ছে। বিশেষ করে আমাদের প্রিয় জন্মভুমি বাংলাদেশে বোরকার ব্যবহার বৃদ্ধি পাচ্ছে বলে ইন্টারনেটের বিভিন্ন বাংলা ফোরামে আলোচনা করতে দেখা যায়।\nএসব ফোরামে অনেককে বলতে দেখা যায় অল্প কয়েকবছর আগে আমাদের দেশে নাকি বোরকা পরা মহিলা দেখা যেত খুবই কম। আর যারা বোরকা পরত তাদের অধিকাংশই গ্রামাঞ্চলের মহিলা। শহরে খুব কমই দেখা যেত। কিন্তু, এখন শহরে বোরকাধারী মহিলার সংখ্যা অত্যন্ত বৃদ্ধি পেয়েছে। আমাদের দেশের স্কুল,কলেজ ও বিশ্ববিদ্যালয়ে মহিলাদের বোরকা পরার পরিমাণও নাকি বৃদ্ধি পেয়েছে।\nযদি তাদের কথাই সত্য হয় তাহলে, নিশ্চিতভাবেই এটা নাস্তিকদেরকে ভাবিয়ে তুলছে তাই, তারা এ দেশে বোরকা নিষিদ্ধ করার জন্য উঠেপড়ে লেগেছে। তারা তাদের মিশন সাকসেসফুল করার জন্য যা করার তা করতে কুন্ঠিত হচ্ছে না।\nঅত্যন্ত আশ্চর্যের সাথে লক্ষ্য করছি যে, আমাদের দেশের জাতীয় সংসদের স্পিকার জনাব শওকত আলী এবং প্রধানমন্ত্রী শেখ হাসিনা পুত্র সজীব ওয়াজেদ জয় ও বোরকার বৃদ্ধিতে ভীত সন্ত্রস্থ হয়ে আবোল তাবল বলতে শুরু করেছে।\nকয়েকবছর আগে সজিব ওয়াজেদ জয় আমেরিকায় একটা থিসিস লিখেছে। সেখানে বলেছে: চার দলীয় জোট সরকারের সময় বাংলাদেশে আগের তুলনায় ৫০০ গুন বেশী বোরকা বিক্রি হয়েছে। তাই, আওয়ামী লীগকে ক্ষমতায় এনে বোরকা বিক্রি বন্ধ করতে হবে। যা আমার দেশ সহ বিভিন্ন পত্রিকায় প্রকাশিত হয়েছিল।\nএছাড়া গত কয়েকদিন আগে জাতীয় সংসদের ডেপুটি স্পিকার শওকত আলী বলেছেন যারা বোরকা পরে তারা তাদের বিশ্রি চেহারা ঢাকতে বোরকা পরিধান করে। যা বাংলাদেশের ইসলাম প্রিয় জনতার অন্তরে আঘাত দিয়েছে। তার এ বক্তব্যের কারণে তাকে ধিক্কার জানিয়েছে ইসলাম প্রিয় কোটি কোটি মুসলিম জনতা।\nশুধু এখানেই শেষ নয়। গত কয়েকদিন আগে দ্বিতীয় বৃহত্তম মুসলিম দেশ বাংলাদেশের হাইকোর্ট থেকে বলা হল- কোন শিক্ষাপ্রতিষ্ঠানে মেয়েদেরকে বোরকা পরতে বাধ্য করা যাবে না। অথচ, তাদের উচিত ছিল বখাটেদের উৎপাত থেকে নারীদের নিরাপত্তার স্বার্থে শুধুমাত্র মুসলিম নারীদের মধ্যে বোরকা তথা হিজাবকে বাধ্যতামুলক করার জন্য সরকারকে পরামর্শ দেয়া। তাহলে, আমাদের সমাজ থেকে ইভটিজিং, এসিড নিক্ষেপ সহ সমস্ত প্রকার অশ্লীলতা দুরীভুত হত। সমাজে নারীরা তাদের ন্যায্য অধিকার হিসেবে শান্তি ও নিরাপত্তার সাথে বসবাস করতে পারত।\nহিজাব বা বোরকা বিরোধীরা অত্যন্ত ভীত সন্ত্রস্থ হয়ে যাচ্ছে। তাদের অন্তরে চিন্তা ঢুকে গেছে- আস্তে আস্তে এ দেশের সমস্ত মহিলা যদি বোরকা পরা শুরু করে দেয় তাহলে, সমাজের বিশৃংখলা বন্ধ হয়ে যাবে। ফলে, তাদের ঘুম হারাম হয়ে যাবে। সবাই যদি ভালো হয়ে যায় তাহলে, তাদের চিন্তা কারা লালন করবে? এটা তাদেরকে অত্যন্ত চিন্তান্বিত করে তুলেছে। তাই, যে করেই হোক বোরকা বন্ধ করে দিতে হবে; এ লক্ষ্যে তারা টার্গেটের দিকে এগিয়ে যাচ্ছে। এরই অংশ হিসেবে দেশের বেশ কয়েকটি শিক্ষাপ্রতিষ্ঠানে হিজাব নিষিদ্ধ করা হয়েছিল। যাকে দ্বিতীয় বৃহত্তম মুসলিম দেশ বাংলাদেশের জন্য দুর্ভাগ্যই বলতে হয়।\nহিজাব কেন বিতর্কিত\nবেশ কিছু কারণে হিজাব কতিপয় মানুষের কাছে বিতর্কের সৃষ্টি করেছে বলে শোনা যায়। তাদের বক্তব্য হল- বোরকা পরে কিছু কিছু ক্ষেত্রে মানুষ সন্ত্রাসী কর্মকান্ড বা চুরি ডাকাতি করছে কিংবা পুরুষ মানুষ বোরকা পরে অন্যায় কর্মকান্ডে লিপ্ত হচ্ছে। তাই, বোরকাকে তারা দুই চোখে দেখতেই পারে না।\nঅনেক নাস্তিককে এমনও বলতে শোনা যায় যে, বোরকা পরা মহিলা দেখলেই নাকি তার মনে হয় এটা কোন জংগী বা সন্ত্রাসী। এভাবে তারা মানুষকে বোরকা তথা হিজাব থেকে দূরে রাখতে চেষ্টা করে থাকে। মানুষকে বোরকা তথা হিজাব থেকে দুরে রাখার জন্য এটা তাদের কৌশল। অথচ, আমরা দেখি এ ধরণের ঘটনা সমাজে খুব কমই ঘটে থাকে।\nআমি বলব কারো শরীরের কোন একটি অংগ যদি আক্রান্ত হয় এবং তা কেটে না ফেললে অন্য অংগে তা সংক্রমিত হতে পারে এমন আশংকা থাকে তাহলে, শুধুমাত্র উক্ত অংগ না কেটে আক্রান্ত ব্যক্তিকে হত্যা করা কি যুক্তি সংগত হবে? তা কখনোই উচিত হবে না। বরং, উচিত হবে শুধুমাত্র আক্রান্ত অংগটি কেটে ফেলে সংক্রমন থেকে অন্যান্য অংগকে রক্ষা করা।\nঠিক তেমনি প্রশাসনের উচিত যারা বোরকার আড়ালে এমন সব কর্ম করে থাকে তাদেরকে চিহ্নিত করে কঠোর শাস্তির ব্যবস্থা করা; পুরো বোরকা সিস্টেমকে নিষিদ্ধ করে দেয়া উচিত নয়; এবং তা সুবিবেচকের কাজ হবে না।\nহিজাব সম্বন্ধে বিভিন্ন সংশয় নিরসন\n১.অভিযোগ: অনেক মহিলা বলে থাকেন- তিনি যতক্ষন শিষ্টাচারীতা অবলম্বন করবেন এবং নিয়্যাত ঠিক থাকবে ততক্ষন কোন সমস্যা নেই। ঈমান হল মনের ব্যাপার।\nজবাব: জি, আসলে ঈমান অন্তরের বিষয় সেটা ঠিক আছে। তবে, এটা ছাড়াও আপনার অন্তরের বিশ্বাসের সাথে সাথে তা মুখে প্রকাশ করা ও বাস্তবে তা বাস্তবায়ন করাও কিন্তু ঈমানের দাবি। অন্তরে যখন তা বর্তমান থাকে তার সাথে সাথে বাস্তবে তার আছর থাকা উচিত।\n২.অভিযোগ: অনেকের দাবী- হিজাব পরিধান করলে নাকি চুল বড় হয় না।\nজবাব: এ দাবী সঠিক নয়; এটা খোড়া যুক্তি বলা যেতে পারে। কেননা, অনেক মহিলা হিজাব পরিধান করেন অথচ, তাদের চুল অনেক বড়,মজবুত ও সুন্দর। তারা বাড়ীতেই চুলের যত্ন নিয়ে থাকেন।\n৩.অভিযোগ: হিজাব পরিধান নারীর স্বাধীনতায় বাধা দেয়। অপরদিকে বেপর্দায় থাকা তার জন্য সহজ হয়; কষ্টের কারণ হয় না। এছাড়া ইসলামই তো সকল বিষয়ে সহজতার নির্দেশ দিয়েছে।\nজবাব: ইসলাম সহজতার নির্দেশ দেয় এ কথা নিঃসন্দেহে সত্য। তবে, হিজাব নারীর জন্য পবিত্রতার গ্যারান্টি ও হেফাজতকারী। এটা সমাজের বিভিন্ন সমস্যা থেকে নারীকে মুক্তি দেয়।\n৪.অভিযোগ: পুরুষদেরকে চক্ষু নিম্নগামী করতে নির্দেশ দিয়েছে ইসলাম। তাহলে, মহিলাদের আবার হিজাব পরিধান করতে হবে কেন? তাদের চেহারা ও শরীর ঢাকাই যদি থাকবে তাহলে, পুরুষদেরকে কি থেকে চক্ষু নিম্নগামী করতে বলা হয়েছে?\nজবাব: সমাজে সব ধর্মের লোক বসবাস করে থাকে। সেখানে বাস করে মুসলমান, ইহুদী, খৃষ্টান বা অন্য যে কোন ধর্মের লোক। তাদের মহিলারা হিজাব পরিধান করে না। কিংবা কোন দুর্ঘটনা বশত: মুসলিম মহিলার কোন অংগ খুলে যেতে পারে সেগুলো থেকে তাদেরকে দৃষ্টি নিম্নগামী করতে বলা হয়েছে।\n৫.অভিযোগ: পিতামাতার অনুগত থাকা আবশ্যক। তারা যদি হিজাব পরিধানে বাধা দেন তাহলে আমার করণীয় কি?\nজবাব: মুসলমানের দায়িত্ব হচ্ছে- তারা পরিপূর্ণভাবে আল্লাহ তায়ালার আনুগত্য করবে। তার আনুগত্যের পথে অন্য কারো নিষেধাজ্ঞা মানবে না। আল্লাহ ও তার রাসুলের নির্দেশ পালন করার পরই অন্য কোন লোকের আদেশ মান্য করবে। আল্লাহ ও তার রাসুলের নির্দেশ উপেক্ষা করে অন্য কারো আনুগত্য করা উচিত নয়। কেননা, কিয়ামতের দিনে আল্লাহ তায়ালার রোষানল থেকে কেউ আপনাকে বা আমাকে বাচাতে পারবে না।\n৬.অভিযোগ: কিছু মহিলার স্বামী তাদেরকে হিজাব পরিধান করতে নিষেধ করেন। তাদের করণীয় কি?\nজবাব: এই পরিস্থিতিতে স্বামীকে হিজাবের গুরুত্ব বুঝাতে হবে। তাকে বুঝাতে হবে বেপর্দায় থাকার কুপরিণতি সম্বন্ধে। তাকে বুঝাতে হবে যে, তার এ বাধা দানের কারণে নিশ্চিত তিনি আল্লাহ তায়ালার রোশানলে পড়বেন। এছাড়া তাকে রাসুল (সাঃ) এর হাদিস স্মরণ করিয়ে দেয়া যেতে পারে যে, আল্লাহ রাব্বুল আলামীন তিন ব্যক্তির দিকে কিয়ামতের দিন তাকাবেন না এবং তারা জান্নাতেও প্রবেশ করবে না। তাদের মধ্যে একজন হচ্ছে “দায়্যুস” অর্থাৎ, যার অধিনস্ত মহিলাগণ পরপুরুষের সাথে অবাধ মেলামেশা করে অথচ, সেদিকে তার কোনই খেয়াল নেই। (আহমদ, নাসায়ী, হাকেম ও বায়হাকী শরীফ)\n৭.অভিযোগ: অনেক মহিলা হিজাব পরে চুরি করে কিংবা অনেক অপরাধী হিজাব পরিধান করে নিজেদেরকে মানুষ থেকে আড়াল করে রাখে? তাহলে, মানুষ তো সন্দেহ করতেই পারে।\nজবাব: এখানে নিজেদেরকে আড়াল করে বলা হচ্ছে তার মানে হচ্ছে আসলে উক্ত ব্যক্তি হিজাব পরিধান করছেনা। তবে, মাত্র কয়েকজনের অসদুদ্দেশ্যে হিজাব পরিধানের কারণে সমস্ত হিজাব পরিধানকারিনী মহিলাকে অপরাধী বলা যায় না। কারণ, সমাজের সবাইকে এক পাল্লায় মাপা যায় না। উদাহরণ স্বরুপ- কোন খাদ্যে যদি বিষ মাখানো হয় তাহলে, দুনিয়ার সমস্ত খাদ্যকে বিষমিশ্রিত বলা যেতে পারে না। অনুরুপভাবে, কোন ডাক্তার যদি এমন কোন কাজ করে ফেলেন যা তার জন্য মানানসই না; তাহলে, এমন কথা বলাও কারো পক্ষে ঠিক হবে না যে, দুনিয়ার সমস্ত ডাক্তারই এরকম। বরং, অপরাধীকেই শুধুমাত্র অপরাধী বলতে হবে। একজনের কারণে অপরকে অপরাধী সাব্যস্ত করা ঠিক নয়। আল্লাহ তায়ালা বলেছেন: কেউ অপরের (অপরাধের) বোঝা বহন করবে না। (সুরা আনয়াম: ১৬৪)\nশেষকথা: পরিশেষে বলা যায় যে, হিজাব কখনো নারী স্বাধীনতাকে ভুলুন্ঠিত অতীতে করে নি এবং বর্তমানেও করছে না এবং ভবিষ্যতেও করবে না। বরং হিজাব তাদের নিরাপত্তার গ্যারান্টি প্রদান করে থাকে। ইভটিজিং, ধর্ষণ, নারী অপহরণ ইত্যাদি সমাজ থেকে বিদায় করতে সামাজিকভাবে হিজাবের প্রচলন বৃদ্ধি করার কোন বিকল্প নেই। নারীরা হিজাব পরে যদি মুখ ঢেকে চলাফেরা করে তাহলে, বখাটেদের থেকেও তারা নিরাপদ ও মুক্ত থাকতে পারে। কেননা, মুখ ঢেকে হিজাব পরিধান করলে অধিকাংশ ক্ষেত্রে নারীকে চেনা যায় না। আগে থেকে ফলো করা ছাড়া দুরের কেউ চেনা তো দুরের কথা নিজের আপন ভাইও তার বোনকে এ অবস্থায় চিনতে পারে না। তাই, সমাজে হিজাবের প্রচলন বৃদ্ধি করতে পারলেই সমাজ থেকে এ ধরণের সমস্যা ও আপদ দুরীভুত হবে ইনশাল্লাহ।\nDownload This Artical\nVisit it for real picture


অতিরিক্ত মদ্যপানে তরুণীর মৃত্যু, ২ বন্ধু আটক\nকামরুল আলম ও আরিফ রহমান নিলু, ছবি: সারাবাংলা\nMay 19, 2022 | 12:24 pm\nকক্সবাজার: জেলায় ভ্রমণে যাওয়া লাবণী আকতার (১৯) নামের এক তরুণী চারদিন চিকিৎসাধীন থাকার পর মৃত্যুবরণ করেছেন। এ ঘটনায় তার সঙ্গে আসা চার বন্ধুর মধ্যে দুইজনকে আটক করেছে পুলিশ।\nঅতিরিক্ত মদ্যপানের কারণে অসুস্থ হওয়ায় তাকে কক্সবাজার সদর হাসপাতালে ভর্তি করা হয়েছিল বলে জানিয়েছে পুলিশ। গতকাল বুধবার (১৮ই মে) দুপুর সাড়ে ১২টার দিকে তার মৃত্যু হয়।\nলাবণী আকতার ঢাকার যাত্রাবাড়ীতে বসবাসকারী মনির হোসেনের মেয়ে। মনিরের গ্রামের বাড়ি বরগুনায়। এ ঘটনায় আটককৃতরা হলেন— যাত্রাবাড়ী এলাকার মো. জাহাঙ্গীরের ছেলে কামরুল আলম (২০) ও আবদুর রহমানের ছেলে আরিফ রহমান নিলু (২১)।\nকক্সবাজার সদর থানার ওসি (তদন্ত) মো. সেলিম উদ্দিন জানিয়েছেন, চার বন্ধুসহ ১১ মে কক্সবাজার আসেন তারা। এসে কলাতলীর ‘বিচ হলি ডে’ নামের একটি আবাসিক হোটেল অবস্থান নেন। ওখানে গত ১৪ মে অসুস্থ হলে তরুণীকে কক্সবাজার সদর হাসপাতালে ভর্তি করা হয়। সেখানে অবস্থার অবনতি হলে গত ১৬ মে তাকে আইসিইউতে হস্তান্তর করা হয়। এ সময় সঙ্গে আসা চারজনের মধ্যে দুইজন স্বীকার করেন তারা অতিরিক্ত মদ্যপান করেছিল। এ ঘটনায় দুইজনকে আটক করা হলেও অপর দুইজন পালিয়ে গেছে।\nতিনি আরও জানান, চারদিন চিকিৎসাধীন থাকার পর গতকাল বুধবার সাড়ে ১২টায় ওই তরুণী মৃত্যুবরণ করেন। ইতোমধ্যে তার বাবাসহ অভিভাবকরা কক্সবাজারে অবস্থান করছেন। এ বিষয়ে লিখিত অভিযোগ পাওয়ার পর আইনগত ব্যবস্থা নেওয়া হবে।\nআটককৃত দুইজনকে এ ঘটনায় ৫৪ ধারায় আদালতে পাঠানো হয়। আদালত তাদের কারা হেফাজতে রেখেছেন বলে জানিয়েছেন ওসি সেলিম উদ্দিন।\nTags: কক্সবাজার, মদ্যপানে তরুণীর মৃত্যু


পাইকারি হারে আইপিও অনুমোদন বন্ধ করুন -মিজানুর রশিদ চৌধুরী | শেয়ারবাজারনিউজ.কম\nপ্রকাশ সময়:01-02-2015, 7:54 pm |\nবর্তমান পুঁজিবাজারে চাহিদার অতিরিক্ত কোম্পানিকে প্রাথমিক গণ প্রস্তাবের (আইপিও) অনুমোদন দেয়া হচ্ছে। এর মধ্যে বেশিরভাগ কোম্পানিই অত্যন্ত দুর্বল। এগুলোতে বিনিয়োগ করলে এক সময় বিনিয়োগকারীদের পুঁজি অস্তিত্ব সংকটে পড়বে। ‘শেয়ারবাজারে বিনিয়োগ ঝুঁকিপূর্ণ, জেনে ও বুঝে বিনিয়োগ করুন’ এই স্লোগান দিয়ে নিয়ন্ত্রক সংস্থা যেমন আমাদের সতর্ক করছে। তেমনি আমরা বলছি,‘শেয়ারবাজার ঝুঁকিপূর্ণ, জেনে-বুঝে অনুমোদন দিন’। সাম্প্রতিক বাজার পরিস্থিতি নিয়ে বাংলাদেশ পুঁজিবাজার বিনিয়োগকারী ঐক্য পরিষদের সভাপতি মিজানুর রশিদ চৌধুরীর সঙ্গে আলাপকালে তিনি শেয়ারবাজার নিউজ ডটকমকে এসব কথা বলেন। শেয়ারবাজার নিউজ ডটকমের পক্ষ থেকে সাক্ষাতকারটি নিয়েছেন রুহান আহমেদ। সাক্ষাতটির চুম্বক অংশ পাঠকদের উদ্দেশ্যে তুলে ধরা হলো।\nশেয়ারবাজার নিউজ : বর্তমান বাজার পরিস্থিতি আপনি কিভাবে মূল্যায়ন করছেন ?\nমিজানুর রশিদ চৌধুরী : বর্তমান শেয়ারবাজারের সূচক যে অবস্থানে এসেছে তার চেয়ে নীচে নামার জায়গা নেই। ২০১০ সালের ৬ই ডিসেম্বর থেকে এ পর্যন্ত বিভিন্ন দায়িত্বশীল ব্যক্তি বিনিয়োগকারীদের বাজার ভালো হবে বলে শুধু আশ্বস্তই করেছেন। কিন্তু তা শুধুমাত্র কথার ফুলঝুঁড়ি ছাড়া আর কিছুই ছিল না। এখন দেশে যে রাজনৈতিক সংকট চলছে পুঁজিবাজারে তার প্রভাব পড়ছে। তাই বাজারে মন্দাবস্থা বিরাজ করছে।\nশেয়ারবাজার নিউজ : বিগত ৪ বছরে অনেক কোম্পানি বাজারে এসেছে। এ বিষয়ে আপনার মতামত কি ?\nমিজানুর রশিদ চৌধুরী : ২০১০ সালে ধ্বস শুরুর পর থেকে এ পর্যন্ত প্রায় ৩৫ থেকে ৩৬টি কোম্পানি আইপিও’র মাধ্যমে বাজারে এসেছে। এর মাধ্যমে বাজার থেকে কোম্পানিগুলো প্রচুর পরিমান টাকা উত্তোলন করে নিয়ে গেছে। আমি নিশ্চিত করে বলতে পারি আগামী ১০ বছরের মধ্যে এর প্রায় ২৮টি কোম্পানি খুজে পাওয়া যাবে না। গত ১০ বছরে যেসব কোম্পানিকে অনুমোদন দেয়া হয়েছে এগুলো যদি লাপাত্তা হয়ে যায় তার জন্যে বাংলাদেশ সিকিউরিটিজ অ্যান্ড এক্সচেঞ্জ কমিশনই (বিএসইসি) দায়ী থাকবে। কারণ তারাই এগুলোর যথাযথ বাছবিচার কিংবা যাচাই বাছাই না করে বাজারে প্রবেশের অনুমোদন দিয়েছে।\nশেয়ারবাজার নিউজ ডটকম : আপনি কি বলতে চাচ্ছেন বেশিরভাগ কোম্পানির আর্থিক প্রতিবেদন স্বচ্ছ নয়?\nমিজানুর রশিদ চৌধুরী : দেখা গেছে, তালিকাভুক্ত অনেক কোম্পানি আর্থিক প্রতিবেদনে অস্বচ্ছ ও ভুল তথ্য দেওয়ার কারণে জরিমানার সম্মুখীন হয়েছে। আবার তালিকাভুক্তির আগেও ভুল তথ্য উপস্থাপন করে কারসাজির সুযোগ নিয়েছে। এতে বেশিরভাগ কোম্পানির আর্থিক প্রতিবেদন প্রশ্নবিদ্ধ হয়ে ওঠে। অথচ এর পরেও নিয়ন্ত্রক সংস্থা রহস্যজনক কারনে সেই কোম্পানিগুলোর অনুমোদন দিয়েছে।\nশেয়ারবাজার নিউজ ডটকম : তাহলে এখন করণীয় কি?\nমিজানুর রশিদ চৌধুরী : অনতি বিলম্বে ফাইন্যান্সিয়াল রিপোর্টিং অ্যাক্ট কার্যকর করতে হবে। এর সঙ্গে বাইব্যাক আইনও প্রণয়ন করতে হবে।তবে সবার আগে পাইকারি হারে অনুমোদন প্রক্রিয়া বন্ধ রাখতে হবে।\nশেয়ারবাজার নিউজ ডটকম : বাজারে স্বল্প মূলধনী কোম্পানির সংখ্যা নেহায়েত কম নয়। প্রায়ই বাজারে এগুলোর শেয়ার দরে অস্বাভাবিকতা দেখা যায়। এ বিষয়টিকে আপনি কিভাবে দেখছেন ?\nমিজানুর রশিদ চৌধুরী : এগুলো মুলত কারসাজি। এগুলোর জন্য পৃথক মার্কেট থাকা দরকার।\nশেয়ারবাজার নিউজ ডটকম : ওভার দ্য কাউন্টার (ওটিসি) মার্কেট সম্পর্কে কি বলবেন ?\nমিজানুর রশিদ চৌধুরী : ওটিসি মার্কেটের কোম্পানিগুলোতে বিনিয়োগকারীদের বিপুল পরিমাণ অর্থ আটকে রয়েছে। এগুলোর বিষয়ে নিয়ন্ত্রক সংস্থার যুগপোযোগী পদক্ষেপ নেয়া এখন সময়ের দাবি। এসব কোম্পানির পরিচালকদের বাধ্যতামূলকভাবে বিনিয়োগকারীর কাছ থেকে শেয়ার কেনার নির্দেশনা দেয়া উচিত। এজন্য বাইব্যাক আইন প্রণয়ন খুবই জরুরি।\nশেয়ারবাজার নিউজ ডটকম : মিউচ্যুয়াল ফান্ড থেকে আস্থা কমে যাওয়ার কারণ কি ?\nমিজানুর রশিদ চৌধুরী : মিউচুয়্যাল ফান্ডের টাকা যে ভাবে ব্যাবহার করা উচিত সে ভাবে ব্যবহার হচ্ছে না। সম্প্রতি অনুমোদন প্রাপ্ত একটি মিউচ্যুয়াল ফান্ড ৬০ কোটি টাকা উত্তোলন করার কথা থাকলেও উত্তোলন সম্ভব হয়েছে মাত্র এক তৃতীয়াংশ। এতে বুঝা যায় মিউচুয়্যাল ফান্ডে বিনিয়োগকারীদের কোন আস্থা নেই এবং এটাকে বিনিয়োগকারীরা প্রত্যাখ্যান করেছে।


ট্রাম্পকে ‘ভোম্বল’ বললেন তসলিমা\nNov 8, 2020 / 10:19pm\nবাইডেনের জয়ের চেয়ে ট্রাম্পের পরাজয়ে বেশি খুশি হয়েছেন নির্বাসিত লেখিকা তসলিমা নাসরিন। তিনি দিনরাত পরাজয় কামনা করেছেন এমনটাই প্রচার করেছেন। সম্প্রতি তিনি একটি ফেসবুক স্ট্যাটাসে ট্রাম্পকে ‘ভোম্বল’ নামে ডেকেছেন।\nসামাজিক যোগাযোগমাধ্যমে তসলিমা লিখেছেন, ‘আমেরিকার ভোটাররা এবারের নির্বাচনে জো আর কমলাকে জেতানোর চেয়ে ভোম্বলটাকে হারানোর চেষ্টাই করেছে। শেষমেষ কী কাণ্ডটাই না করলেন উনি! গণতন্ত্র, নির্বাচন, ভোট সব কিছুকে নোংরা নর্দমায় ডুবিয়ে দিলেন। উনি জিতলেই নির্বাচন ট্রিমেন্ডাস, উনি না জিতলেই ফ্রড! দুনম্বরী গণতন্ত্রে দুনম্বরী রাজনীতিকরা যে ভাষায় কথা বলে, তিনি ঠিক সেভাবে কথা বলেছেন। তার দলের লোকেরাই তার এই আচরণকে ছিঃ ছিঃ করেছে।’\n‘আমি খুশি কারণ এই প্রথম একজন মহিলা আমেরিকার ভাইস প্রেসিডেন্ট হয়েছেন। ইতিহাস রচিত হল আজ (৭ নভেম্বর)। বলা যায় না, উনিই হয়তো আমেরিকার প্রেসিডেন্ট হবেন একদিন। আবার রচনা করবেন ইতিহাস। এই যে মানুষ রাস্তায় নেমে উৎসব করছে, পরিণাম কী হয় কে জানে! ট্রাম্পের নির্বাচনী র‍্যালির কারণে এখন অবধি কিন্তু ৩০,০০০ কোভিড আক্রান্ত, আর ৭০০ মৃত্যু।’


মাত্র ১১ ম্যাচ খেলেই ধোনিকে ছাড়িয়ে গেলেন পান্ত! - NewsCricket24\nYou are at:Home»আন্তর্জাতিক»মাত্র ১১ ম্যাচ খেলেই ধোনিকে ছাড়িয়ে গেলেন পান্ত!\nপ্রকাশিত » সেপ্টেম্বর ২, ২০১৯, ৮:০৩ PM\nমাত্র ১১ ম্যাচ খেলেই ধোনিকে ছাড়িয়ে গেলেন পান্ত!\nটিম ইন্ডিয়ার সাবেক অধিনায়ক মহেন্দ্র সিং ধোনিকে ছাড়িয়ে গেছেন তরুণ উইকেটরক্ষক ব্যাটসম্যান রিশাব পান্ত। যে রেকর্ডটি গড়তে ধোনির প্রয়োজন হয়েছিল ১৫ মাচ পান্ত সে রেকর্ড গড়েছেন ১১ ম্যাচ খেলেই।\nভারতের হয়ে একমাত্র অধিনায়ক হিসেবে আইসিসির কোনো ইভেন্টের মধ্যে তনটি ট্রফি জ্যের কীর্তি মহেন্দ্র সিং ধোনির। তাই ভারতের অন্যতম সফল অধিনায়ক হিসেবেই বিবেচনা করা হয়ে এই উইকেটরক্ষক ব্যাটসম্যানকে। তবে সাম্প্রতিক সময়ে নিজেকে ঠিক মেলে ধরতে পারছেন না তিনি। ক্রিকেট থেকে সাময়িক বিরতি নেয়ার পর দক্ষিণ আফ্রিকার বিপক্ষে টি-২০ ম্যাচ থেকে বাদই দেয়া হয়েছে তাকে।\nঅন্যদিকে আসন্ন টি-২০ বিশ্বকাপের কথা মাথায় রেখে ভারতীয় ক্রিকেট বোর্ড ভাবছে নতুন ক্রিকেটারদের কথা। যার মধ্যে সবার উপরে নাম রয়েছে উইকেটরক্ষক ব্যাটসম্যান রিশাব পান্তের নাম। সাদা পোশাকে ইংল্যান্ডের বিপক্ষে অভিষেক হবার প্র মাত্র ১১ ম্যাচ খেলেই মহেন্দ্র স্নগ ধোনিকে পেছনে ফেলেছেন তিনি।\nউইকেটরক্ষক হিসেবে টেস্টে দ্রুততম ৫টি ডিসমিসাল করতে ধোনি খেলেছেন ১৫টি ম্যাচ। তবে এই রেকর্ড গড়তে পান্ত খেলেছেন মাত্র ১১ ইনিংস। তাই অনন্য এই রেকর্ডে ধোনিকে পেছনেই ফেলে দিয়ে জাতীয় দলে নিজের জায়গা পাকা করার ক্ষেত্রে আরও এক ধাপ এগিয়ে গেলেন তরুণ পান্ত।\nআগের সংবাদ/কন্টেন্টজিতেই চলেছে বাঘিনীরা\nপরের সংবাদ/কন্টেন্ট রশিদ খানের কাছ থেকে টিপস নিলেন জুবায়ের লিখন


ব্রিট বাংলা ডেস্ক : জাতির পিতা বঙ্গবন্ধু শেখ মুজিবুর রহমানের জন্মশতবার্ষিকী উপলক্ষে পুলিশ সদর দপ্তরে স্থাপিত হলো ‘বঙ্গবন্ধু কর্নার’। আজ বৃহস্পতিবার সকালে পুলিশ সদরের মূল ভবনের নিচ তলায় বঙ্গবন্ধু কর্নারটির উদ্বোধন করেন পুলিশ মহাপরিদর্শক (আইজিপি) ড. মোহাম্মদ জাবেদ পাটোয়ারী।\nএ সময় তিনি বলেন, ‘শতবর্ষের মহানায়ক জাতির পিতা বঙ্গবন্ধু শেখ মুজিবুর রহমান। বঙ্গবন্ধুর স্মৃতির প্রতি সম্মান জানানোর জন্য পুলিশ হেডকোয়ার্টার্সে স্থাপন করা হয়েছে বঙ্গবন্ধু কর্নার। পুলিশ হেডকোয়ার্টার্সে আগত দর্শনার্থীরা কর্নারটি ব্যবহার করবেন। তারা এখানে বসবেন। বঙ্গবন্ধুকে জানার চেষ্টা করবেন। বঙ্গবন্ধুর আদর্শ অনুসরণ করবেন।’\nপুলিশ সদর দপ্তরের প্রবেশ মুখেই বঙ্গবন্ধুর ঐতিহাসিক ৭ মার্চের ভাষণের ছবি। ভেতরে দেয়ালে দেয়ালে বঙ্গবন্ধুর ঘটনাবহুল সংগ্রামী রাজনৈতিক ও পারিবারিক জীবনের দুর্লভ আলোকচিত্র। একপাশে শোভা পাচ্ছে বঙ্গবন্ধুর লেখা ‘অসমাপ্ত আত্মজীবনী’ ও ‘কারাগারের রোজনামচা’। রয়েছে বঙ্গবন্ধুকে নিয়ে রচিত বিশিষ্ট লেখকদের বিভিন্ন বই। প্রতিটি নিদর্শনের শৈল্পিক উপস্থাপনা ও নান্দনিকতা যোগ করেছে ভিন্ন যাত্রা। এভাবেই শ্রদ্ধা ও ভালোবাসার ছোঁয়ায় সযত্নে তুলে ধরা হয়েছে জাতির পিতা বঙ্গবন্ধু শেখ মুজিবুর রহমানকে। গড়ে তোলা হয়েছে ‘বঙ্গবন্ধু কর্নার’। এই বঙ্গবন্ধু কর্নার উদ্বোধনের পর ১৯৭৫ সালের ১৫ আগস্ট বঙ্গবন্ধু ও তাঁর পরিবারের শাহাদতবরণকারী সদস্যদের আত্মার শান্তি কামনা করে বিশেষ মোনাজাত করা হয়।\nঅনুষ্ঠানে র্যাবের মহাপরিচালক ড. বেনজীর আহমেদ, অতিরিক্ত আইজি (এএন্ডও) ড. মো. মইনুর রহমান চৌধুরী, এসবি প্রধান অতিরিক্ত আইজি মীর শহীদুল ইসলাম, শিল্পাঞ্চল পুলিশের অতিরিক্ত আইজি আবদুস সালাম, এন্টি টেররিজম ইউনিটের অতিরিক্ত আইজি মোহাম্মদ আবুল কাশেম, রেলওয়ে রেঞ্জের অতিরিক্ত আইজি মো. মহসিন হোসেন, ডিএমপি কমিশনার মোহাম্মদ শফিকুল ইসলাম, টিঅ্যান্ডআইএম’র অতিরিক্ত আইজি মো. ইকবাল বাহার, এপিবিএনর অতিরিক্ত আইজি মোশারফ হোসেন, অতিরিক্ত আইজি (এইচআরএম) বিশ্বাস আফজাল হোসেন, অতিরিক্ত আইজি (অর্থ) মো. শাহাব উদ্দীন কোরেশী, পুলিশ স্টাফ কলেজের রেক্টর (অতিরিক্ত আইজি) শেখ মুহম্মদ মারুফ হাসান, সিআইডি প্রধান অতিরিক্ত আইজি চৌধুরী আবদুল্লাহ আল-মামুন, হাইওয়ে পুলিশের অতিরিক্ত আইজি ব্যারিস্টার মাহবুবুর রহমানসহ উর্ধতন কর্মকর্তারা উপস্থিত ছিলেন।


০৮ অক্টোবর, ২০২১ ১১:০৩\nদেশের দুটি উপজেলা, ১০টি পৌরসভা উপনির্বাচন এবং স্থগিত হওয়া দুটি ইউনিয়ন পরিষদ নির্বাচনে দলীয় প্রার্থী চূড়ান্ত করেছে ক্ষমতাসীন দল আওয়ামী লীগ।\nগণভবনে আওয়ামী লীগের মনোনয়ন বোর্ডের সভায় বৃহস্পতিবার (৭ অক্টোবর) প্রার্থীদের নাম চূড়ান্ত করা হয়। দলের সংসদীয় ও স্থানীয় সরকার জনপ্রতিনিধি মনোনয়ন বোর্ডের যৌথসভায় সভাপতিত্ব করেন প্রধানমন্ত্রী শেখ হাসিনা।\nআওয়ামী লীগের দপ্তর সম্পাদক ব্যারিস্টার বিপ্লব বড়ুয়া স্বাক্ষরিত এক সংবাদ বিজ্ঞপ্তিতে জানিয়েছেন- রাজশাহী বিভাগের বগুড়ার সারিয়াকান্দি উপজেলা পরিষদ নির্বাচনে মো. রেজাউল করিম (মন্টু) এবং ঢাকা বিভাগের টাঙ্গাইলের ভূঞাপুর উপজেলায় মোছা. নার্গিস বেগম চেয়ারম্যান পদে আওয়ামী লীগের মনোনয়ন পেয়েছেন।\n১০টি পৌরসভা নির্বাচনে নৌকার টিকিট পেলেন যারা\nরংপুর বিভাগের দিনাজপুরের ঘোড়াঘাট পৌরসভায় মো. ইউনুছ আলী, নীলফামারীর ডোমার পৌরসভায় গনেশ কুমার আগর ওয়ালা, রাজশাহী বিভাগে চাঁপাইনবাবগঞ্জের চাঁপাইনবাবগঞ্জ পৌরসভায় মো. মোখলেসুর রহমান, বগুড়ার সোনাতলা পৌরসভায় মো. শাহিদুল বারী খান, খুলনা বিভাগের নড়াইলের লোহাগড়া পৌরসভায় সৈয়দ মসিয়ূর রহমান, ঢাকা বিভাগের নরসিংদীর ঘোড়াশাল পৌরসভায় মো. আল মুজাহিদ হোসেন, কিশোরগঞ্জের পাকুন্দিয়া পৌরসভায় মোহাম্মদ নজরুল ইসলাম আকন্দ, চট্টগ্রাম বিভাগের ব্রাহ্মণবাড়িয়ার কসবা পৌরসভায় মো. গোলাম হাক্কানী, ফেনীর ছাগলনাইয়া পৌরসভায় মোহাম্মদ মোস্তফা এবং খাগড়াছড়ির রামগড় পৌরসভায় মো. রফিকুল আলম (কামাল) মেয়র পদে আওয়ামী লীগের দলীয় মনোনয়ন পেয়েছেন।